text:
Waliwo Omuntu Yenna Ayinza Okumanya Abaawandiika Bayibuli?
Bayibuli ky’egamba
Abantu bangi babagamba nti tetusobola kumanya baani abaawandiika Bayibuli. Naye Bayibuli etuyamba okumanya abaawandiika ebigirimu. Ebitabo ebimu bitandika n’ebigambo nga bino: “
Ebigambo bya Nekkemiya,” ‘
Okwolesebwa Isaaya kwe yafuna,’ ne “
Yakuwa yayogera ne Yoweeri.”—Nekkemiya 1:1; Isaaya 1:1; Yoweeri 1:1.
Abawandiisi ba Bayibuli bangi baagamba nti bye baawandiika baabiwandiika mu linnya lya Yakuwa, Katonda omu ow’amazima, era nti ye yabawa obulagirizi. Emirundi egisukka mu 300, bannabbi abaawandiika Ebyawandiikibwa eby’Olwebbulaniya baagamba nti: “
Bw’ati Yakuwa bw’agamba.” (Amosi 1:3; Mikka 2:3; Nakkumu 1:12) Abawandiisi abamu baafuna obubaka okuva eri Katonda okuyitira mu bamalayika.—Zekkaliya 1:7, 9.
Bayibuli yawandiikibwa abasajja nga 40 mu bbanga lya myaka egisukka mu 1,600. Abasajja abamu baawandiika ebitabo ebisukka mu kimu. Bayibuli erimu ebitabo 66. Mu Byawandiikibwa eby’Olwebbulaniya, abamu bye bayita Endagaano Enkadde, mulimu ebitabo 39, ate mu Byawandiikibwa eby’Oluyonaani, abamu bye bayita Endagaano Empya, mulimu ebitabo 27.
Yiga Ebisingawo
AMAWULIRE AMALUNGI OKUVA ERI KATONDA!
Tukakasa tutya nti Bayibuli Ntuufu?
Bwe kiba nti Bayibuli kigambo kya Katonda, tewali kitabo kirala kye tuyinza kugigeraageranyaako.


c: text/html

text:
EBYAFAAYO
Okubeera Kiggala Tekinnemesezza Kuyigiriza Balala
Nnabatizibwa mu 1941 nga ndi wa myaka 12. Naye amazima nnatandika okugategeera obulungi mu mwaka gwa 1946. Lwaki kyali bwe kityo? Ka mbabuulire.
MU MYAKA gya 1910, bazadde bange baasenguka okuva mu kibuga Tbilisi ekya Georgia ne bagenda mu Canada, mu kitundu ekyali okumpi n’ekyalo Pelly mu ssaza ly’e Saskatchewan. Nnazaalibwa mu 1928, era nze nnali nsingayo obuto mu baana omukaaga bazadde bange be baazaala. Taata yafa ng’ebula emyezi mukaaga nzaalibwe, ate maama n’afa nga nkyali muto ddala. Nga wayise ekiseera mwannyinaze omukulu Lucy, yafa nga wa myaka 17 gyokka. Oluvannyuma Kojja Nick yatutwala nze ne baganda bange okubeera ewuwe.
Lumu, bwe nnali nga nkyali muto, ab’eka bandaba nga nsika omukira gw’embalaasi. Olw’okuba baatya nnyo nga balowooza nti embalaasi yali egenda kunsamba, baaleekanira waggulu nga baŋŋamba ngite, naye sirina kye nnakolawo. Nnali mbakubye omugongo era saabawulira. Ekirungi embalaasi eyo terina kye yankola, naye ku olwo ab’eka lwe baakimanya nti ndi kiggala.
Omusajja omu eyali mukwano gwaffe yawa ab’eka amagezi bantwale mu ssomero lya bakiggala. Bwe kityo, Kojja Nick yantwala mu ssomero lya bakiggala eryali mu kibuga Saskatoon eky’omu Saskatchewan. Olw’okuba essomero eryo lyali wala okuva awaka, ate nga nnali wa myaka etaano gyokka, kyantiisa nnyo. Eka nnagendangayo mu luwummula lwokka. Ekiseera bwe kyagenda kiyitawo, nnayiga olulimi lwa bakiggala era nnanyumirwanga nnyo okuzannya n’abaana abalala.
NJIGA AMAZIMA
Mu 1939, mwannyinaze Marion yafumbirwa Bill Danylchuck era ne batutwala nze ne mwannyinaze omulala ayitibwa Frances mu maka gaabwe. Marion ne Bill be b’eŋŋanda zaffe abaasooka okuyiga Bayibuli n’Abajulirwa ba Yakuwa. Mu biseera by’oluwummula, baakolanga kyonna ekisoboka okunjigiriza ebyo bye baali bayiga mu Bayibuli. Emirundi mingi saategeeranga bye baŋŋamba, olw’okuba baali tebamanyi lulimi lwa bakiggala. Naye baakiraba nti nnali njala nnyo okuyiga ebikwata ku Katonda. Nnakiraba nti waaliwo akakwate wakati w’ebyo bye baali bakola n’ebyo ebiri mu Bayibuli, era nnagendanga nabo nga bagenda okubuulira. Waayita ekiseera kitono ne njagala okubatizibwa, era nga Ssebutemba 5, 1941, Bill yambatiriza mu kipipa ekyali kijjudde amazzi agaali gannyogoga ennyo!
Mu 1946 bwe nnali nkomyeewo awaka mu luwummula, twagenda ku lukuŋŋaana olunene olwali mu Cleveland, Ohio, Amerika. Ku lunaku olwasooka olw’olukuŋŋaana olwo, bannyinaze baafuba okubaako bye bampandiikira nsobole okuganyulwa mu ebyo ebyali biyigirizibwa. Kyokka ku lunaku olw’okubiri, kyansanyusa nnyo okukimanya nti waaliwo ow’oluganda eyali ataputira bakiggala abaali ku lukuŋŋaana olwo era nange nnabeegattako. Nnanyumirwa nnyo programu, era ku olwo lwe nnatandika okutegeera obulungi amazima agali mu Bayibuli!
OKUYIGIRIZA ABALALA AMAZIMA
Mu kiseera ekyo, Ssematalo II yali yaakaggwa era abantu bangi baalina mwoyo gwa ggwanga. Nnava ku lukuŋŋaana olwo nga ndi mumalirivu okunywerera ku mazima. N’olwekyo bwe nnaddayo ku ssomero, nnalekera awo okukubira bbendera saluti n’okuyimba oluyimba lw’eggwanga. Era nnalekera awo okwenyigira mu kukuza ennaku enkulu n’okugenda mu sinzizo nga bwe baali batwetaagisa ku ssomero. Ekyo kyanyiiza nnyo abasomesa era baagezaako okuntiisatiisa n’okunnimbalimba nsobole okwekkiriranya. Ebyo ebyaliwo byewuunyisa nnyo bayizi bannange, naye kyampa akakisa okubabuulira. Abamu ku bayizi bannange omwali Larry Androsoff, Norman Dittrick, ne Emil Schneider baafuuka abaweereza ba Yakuwa era n’okutuusa kati bakyamuweereza n’obwesigwa.
Bulijjo ebadde mpisa yange okubuulira bakiggala mu buli kibuga kye ŋŋendamu. Ng’ekyokulabirako, bwe nnali mu kibuga Montreal mu kifo ekikuŋŋaaniramu bakiggala, nnabuulira omuvubuka ayitibwa Eddie Tager, eyali mu kibinja ky’abayaaye. Eddie yaweereza mu kibiina kya bakiggala eky’omu Laval, mu Quebec, okutuusa lwe yafa omwaka oguwedde. Era nnabuulirako n’omuvubuka ayitibwa Juan Ardanez. Okufaananako Ababeroya, omuvubuka oyo yafubanga okunoonyereza okukakakasa obanga ddala ebyo bye yali ayiga ge mazima. (Bik. 17:10, 11) Naye yafuuka Omujulirwa wa Yakuwa era yaweereza ng’omukadde mu kibiina ky’e Ottawa, Ontario, okutuusa lwe yafa.
Mu 1950, nnasengukira e Vancouver. Wadde nga nnyumirwa nnyo okubuulira bakiggala, siryerabira lwe nnabuulira omukazi atali kiggala ayitibwa Chris Spicer gwe nnasanga ku luguudo. Yasaba okuweebwanga magazini buli mwezi era yayagala nsisinkane omwami we ayitibwa Gary. Nnagenda ewaabwe era ne tunyumya okumala ekiseera kiwanvu, naye nga bye tunyumya tuwandiika biwandiike. Saddamu kubalaba okutuusa nga wayiseewo emyaka mingi bwe bannengera ku lukuŋŋaana olunene olwali mu Toronto, Ontario. Ku olwo Gary yali agenda kubatizibwa. Ekyo kyandaga nti kikulu okukozesa buli kakisa ke tufuna okubuulira.
Oluvannyuma nnaddayo mu Saskatoon. Eyo nnasisinkanayo omukyala eyalina bawala be abalongo bakiggala era n’ansaba mbayigirize Bayibuli. Omu ku bawala abo yali ayitibwa Jean ate omulala ng’ayitibwa Joan era baali basomera mu ssomero lya bakiggala lye nnasomeramu. Abawala abo baatandika okubuulirako bayizi bannaabwe ku ebyo bye baali bayiga mu Bayibuli. N’ekyavaamu, bataano ku bayizi bannaabwe nabo baafuuka Bajulirwa ba Yakuwa. Omu ku bo yali ayitibwa Eunice Colin. Omulundi gwe nnasooka okusisinkana Eunice, nnali mu mwaka gwange ogusembayo mu ssomero eryo. Ku olwo yampa swiiti era n’ansaba tubeere ba mukwano. Nnali simanyi nti oluvannyuma lw’emyaka Eunice yali agenda kufuuka omuntu ow’omugaso ennyo mu bulamu bwange. Eunice yafuuka mukyala wange!
Maama wa Eunice bwe yakimanya nti Eunice yali ayiga Bayibuli yagamba omukulu w’essomero amulemese okuyiga. Omukulu w’essomero yamuggyako ebitabo bye yali akozesa mu kuyiga Bayibuli. Naye Eunice yali mumalirivu okunywerera ku Yakuwa. Bwe yali ayagala okubatizibwa, bazadde be baamugamba nti, “Bw’ofuuka Omujulirwa wa Yakuwa, ng’okwatamu ebibyo ng’otuviira!” Bwe kityo Eunice bwe yali wa myaka 17, yava ewaabwe, era omu ku Bajulirwa ba Yakuwa n’amutwala ewuwe. Yeeyongera okuyiga Bayibuli era n’abatizibwa. Ku lunaku lwe twafumbiriganwa mu 1960, bazadde be tebajja ku mbaga yaffe. Naye ekiseera bwe kyagenda kiyitawo, baatandika okutwagala oluvannyuma lw’okulaba engeri gye twali tuganyuddwa mu kuweereza Yakuwa n’olw’engeri gye twali tukuzizzaamu abaana baffe.
YAKUWA ANDABIRIDDE BULUNGI
Wadde nga twali bakiggala, twasobola okukuza batabani baffe omusanvu, era bo si bakiggala. Wadde nga tekyali kyangu, twafuba okulaba nti bayiga olulimi lwa bakiggala tusobole okuwuliziganya obulungi nabo n’okubayigiriza amazima. Baganda baffe ne bannyinaffe mu kibiina baatuyamba nnyo. Ng’ekyokulabirako, omu ku bazadde mu kibiina yatuwandiikira ku kapapula n’atutegeeza nti omu ku batabani baffe yali ayogera ebigambo ebibi mu Kizimbe ky’Obwakabaka. Ensonga eyo twagikolako mu bwangu. Batabani bange bana, James, Jerry, Nicholas, ne Steven, awamu ne bakyala baabwe n’abaana baabwe, baweereza Yakuwa n’obwesigwa. Bonna abana baweereza ng’abakadde mu kibiina. Nicholas ne mukyala we Deborah, bayambako mu kuvvuunula olulimi lwa bakiggala ku Beseri y’omu Bungereza, ate ye Steven ne mukyala we Shannan, bayambako mu kuvvuunula olulimi lwa bakiggala ku Beseri y’omu Amerika.
Batabani bange James, Jerry, ne Steven awamu ne bakyala baabwe bawagira omulimu ogw’okubuulira mu lulimi lwa bakiggala
Bwe waali wabula omwezi gumu tuweze emyaka 40 mu bufumbo, Eunice yafa kookolo. Eunice yasigala nga mugumu mu kiseera kyonna kye yamala ng’alumizibwa kookolo. Essuubi ery’okuzuukira lyamugumya nnyo. Nneesunga olunaku lwe ndiddamu okumulaba ng’azuukidde.
Mu Febwali 2012, nnagwa ne mmenyeka bbunwe, era nnali sikyasobola kubeera nzekka. N’olwekyo, nnatandika okubeera n’omu ku batabani bange ne mukyala we. Kati tuli mu kibiina kya bakiggala eky’e Calgary, era mpeereza ng’omukadde mu kibiina ekyo. Mu butuufu, guno gwe mulundi gwe nnasooka okubeera mu kibiina kya bakiggala. Kiteebereze! Okuba nti okuva mu 1946 nnali mu bibiina bya Lungereza, nnasobola ntya okusigala nga ndi munywevu mu by’omwoyo? Yakuwa yatuukiriza ekisuubizo kye eky’okulabirira omwana atalina kitaawe. (Zab. 10:14) Nsiima nnyo bakkiriza bannange abatali bamu abaakola kyonna ekisoboka okubaako bye bampandiikira, okuyiga olulimi lwa bakiggala, n’okuntaputira ebintu ebyayogerwanga mu nkuŋŋaana.
Ekituufu kiri nti, ebiseera ebimu nnawuliranga nga mpeddemu amaanyi olw’obutategeera bulungi byali biyigirizibwa mu nkuŋŋaana, n’olw’okuwulira nti ebyetaago bya bakiggla byali tebifiibwako. Naye nnajjukiranga ebigambo Peetero bye yagamba Yesu nti: “Mukama waffe, tunaagenda eri ani? Ggwe olina ebigambo eby’obulamu obutaggwaawo.” (Yok. 6:66-68) Okufaananako bakkiriza bannaffe bangi bakiggala, nnayiga okuba omugumiikiriza. Nnakiraba nti kikulu okulindirira Yakuwa n’ekibiina kye, era ŋŋanyuddwa nnyo mu kukola bwe ntyo! Kati nnina emmere nnyingi ey’eby’omwoyo mu lulimi lwa bakiggala, era ŋŋanyulwa nnyo mu nkuŋŋaana ennene n’entono eziba mu lulimi lwa bakiggala. Mu butuufu, nfunye essanyu lingi mu kuweereza Yakuwa, Katonda Omuyinza w’Ebintu Byonna.

robotstxt: allowed

filter: keep


text:
BETI KAMYA, NAKIWALA, NADDULI BAZINA GUNTEESE
Mu ngeri eyeewunyisizza Bannayuganda, Pulezidenti alonze abantu ababadde batasuubirwa ku bwaminisita omuli n’ab’oludda oluvuganya.
Mu balondeddwa nga babadde tebasuubirwa ye, Beti Olive Namisango Kamya, pulezidenti w’ekibiina kya Uganda Federal Alliance (UFA) era nga yaliko mu FDC ne Reform Agenda ng’assa kimu ne Dr. Kizza Besigye.
Omubaka wa Oyam South, Betty Amongi Ongom owa UPC era muka Jimmy Akena (mutabani wa Obote), naye Pulezidenti Museveni amugonnomoddeko obwaminisita mu ngeri eyeewuunyisa.
Eyali Minisita e Mmengo, Florence Nakiwala Kiyingi, ono nga yavuganyizza ku kifo ky’omubaka omukazi owa Kampala ku tikiti ya DP, naye Pulezidenti Museveni amuwadde ekifo n’akakasa oluvuuvuumo olubaddewo mu Bannakampala okumala akaseera.
Christopher Kibanzanga , yali Mmemba wa FDC lukulwe, kyokka n’asala eddiiro mu 2015 ne yeegatta ku NRM, naye alidde, Pulezidenti bw’amuwadde ekifo mu kabinenti.
Ono ye muto w’Omusinga Charles Wesley Mumbere. Lt. Gen Henry Tumukunde, eyawakanyaako Gavumenti n’atuuka n’okufiirwa ekifo kye mu Palamenti ng’omubaka wa UPDF mu2015, naye alondeddwa ku bwaminisita mu ngeri eyeewuunyisa.
Abadde ssentebe wa LC5 e Luweero, Haji Abdul Nadduli, naye Pulezidenti Museveni amukubagizza olw’okuwangulwa Ronald Ndawula e Luweero bw’amuwadde obwaminisita.


text:
ESSOMO 14
Masomero Ki Bapayoniya Ge Basobola Okugendamu?
Abajulirwa ba Yakuwa bamaze ebbanga ddene nga balina amasomero agabatendeka mu mulimu gw’okubuulira n’okuyigiriza. Abo abamala ebiseera ebingi mu mulimu gw’okubuulira amawulire ag’Obwakabaka bafuna okutendekebwa okw’enjawulo basobole ‘okutuukiriza mu bujjuvu obuweereza bwabwe.’
Essomero lya Bapayoniya. Omubuulizi bw’amala omwaka gumu ng’aweereza nga payoniya, ayitibwa mu ssomero erimala ennaku mukaaga eribeera mu kimu ku Bizimbe by’Obwakabaka ebiri mu kitundu kye. Ekigendererwa ky’essomero lino kwe kuyamba payoniya okweyongera okunyweza enkolagana ye ne Yakuwa, okulongoosa mu ngeri gy’abuuliramu ne gy’ayigirizaamu, n’okweyongera okuweereza Yakuwa n’obunyiikivu.
Essomero ly’Ababuulizi b’Obwakabaka. Essomero lino limala emyezi ebiri era litendeka bapayoniya ababa abeetegefu okuweereza mu bitundu awali obwetaavu obusingako. Bwe beewaayo okukola ekyo baba ng’abagamba nti, ‘Nzuuno! Ntuma!’ era baba bakoppa Yesu Kristo, Omubuulizi w’Amawulire Amalungi asinga bonna abaali babaddewo ku nsi. (Isaaya 6:8; Yokaana 7:29) Omuntu okuva w’abeera n’agenda okubuulira mu bitundu eby’ewala kiyinza okumwetaagisa okubaako enkyukakyuka z’akola. Empisa z’omu kitundu, embeera y’obudde, n’emmere oluusi biba bya njawulo nnyo ku ebyo by’aba amanyidde. Kiyinza n’okumwetaagisa okuyiga olulimi olulala. Essomero lino liyamba baganda baffe ne bannyinnaffe abafumbo n’abatali bafumbo, abali wakati w’emyaka 23 ne 65, okweyongera okukula mu by’omwoyo. Libabangula mu ngeri gye bayinza okutuukiriza obulungi obuweereza bwabwe, bwe batyo ne beeyongera okuba ab’omugaso eri Yakuwa n’eri ekibiina kye.
Essomero lya Gireyaadi. Mu Lwebbulaniya, amakulu g’ekigambo “Gireyaadi” geekuusa ku ‘kuwa obujulirwa.’ Okuva essomero lya Gireyaadi lwe lyatandikibwawo mu 1943, abaminsani abatendekeddwa mu ssomero lino abasukka mu 8,000 basindikiddwa okuwa obujulirwa ‘mu bitundu by’ensi ebisinga okuba eby’ewala,’ era ebivuddemu bibadde birungi nnyo. (Ebikolwa 13:47) Ng’ekyokulabirako, abaminsani baffe we baagendera mu nsi ya Peru, temwali wadde ekibiina ekimu eky’Abajulirwa ba Yakuwa, naye kati eriyo ebibiina ebisukka mu 1,000. Abaminsani baffe we baatandikira okubuulira mu Japan, Abajulirwa ba Yakuwa mu nsi eyo baali tebawera na kkumi, naye kati basukka mu 200,000. Mu ssomero lino erimala emyezi etaano, abayizi beekenneenya bulungi Ekigambo kya Katonda. Abo abaweereza nga bapayoniya ab’enjawulo, oba abaminsani, oba abo abaweereza ku ofiisi y’ettabi, oba abalabirizi b’ebitundu be bayitibwa mu ssomero lino. Okutendekebwa kwe bafuna kukola kinene nnyo mu kutumbula omulimu gw’okubuulira ogukolebwa mu nsi yonna.
Lwaki Essomero lya Bapayoniya lyateekebwawo?
Baani abasobola okugenda mu Ssomero ly’Ababuulizi bw’Obwakabaka?


text:
BYA SHAMILAH NABIDDO
ABATUUZE b’e Kiti okumpi ne Matugga ku lw’e Bombo, baludde nga beesiimisa Jamar Mudadili Lugudde okubeera omuvubuka omutetenkanya. Abataka b’omu kitundu kino, batabani baabwe, Lugudde gwe babadde bawa nga ekyokulabirako nti balina okufuba okwezimba amangu nga ye.
Bano be bamu ku baakubye engalo amakiikakiika nga bawulidde nti Lugudde, abadde yeesala ‘ffiitingi’ n’okukyusakyusa mmotoka, poliisi emuyodde ne mukazi we ku misango gy’okutemula aba bodaboda n’azibba oluvannyuma n’aziguza omugagga w’e Kiryandongo mu Bunyoro.
Poliisi erwanyisa abazigu ab’emmundu (Flying Squad) egudde ku kibondo ky’abakuba aba bodaboda ennyondo ne babatta oluvanyuma pikipiki zaabwe ne bazitunda.
Abaserikale ba Flying Squad abali ku poliisi y’e Kawempe ne Kasangati be baagudde ku bazigu bano oluvannyuma lw’okutemulwa kwa Geoffrey Ssekyewa 20, abadde avuga bodaboda ku siteegi ya Kira Road okumpi ne poliisi.
Ssekyewa yasangibwa banne gye buvuddeko ng’afuuwa musaayi olw’ennyondo eyamukubwa ku mutwe, ne batemya ku poliisi eyataayiza abazigu n’ekwata Lugudde nga mu mmotoka ye Forester nnamba UAT 137Y mulimu ennyondo ejjudde omusaayi.
LUGUDDE ALONKOMA ABALALA:
Mbega wa poliisi e Kawempe eyagaanyi okumwatuukiriza amannya yagambye nti bwe baakutte Lugudde, yalonkomye banne babiri okuli Michael Ssemuju naye avuga bodaboda ku siteegi y’omu Ndeeba mu Kampala ne Alex Mungoma ng’ono ye ‘kakensa’ mu kukuba aba bodaboda ennyondo.
Ssemuju yasangiddwa avuga pikipiki nnamba UEH 988 emu ku zibadde zinoonyezebwa nga zabbibwa ku bannyinizo nga babasse n’ennyondo era nga yabadde agisomosa kugitwala Kiryandongo.
Mbega wa poliisi yagasseeko nti Mungoma yabakakasizza nti okutta aba bodaboda abadde akolera ku biragiro bya Lugudde.
“Bonsatule twabakunyizza ne bategeeza nti aba bodaboda be baakatta bawera 60 mu Kampala n’emiriraano nga pikipiki babadde bazitunda Kiryandongo wakati wa 2,500,000/- ne 3,000,000/-,” mbega bwe yagambye n’agattako nti e Kiryandongo baggyeeyo pikipiki mukaaga kyokka n’agaana okwatula amannya g’omugagga ono akyekukumye nti kijja kugootaanya okunoonyereza n’okukwata abalala abali mu kibondo.
MUKA LUGUDDE Y’ANONA ABA BODABODA
Mbega wa poliisi yagambye nti baawaliriziddwa okuzinda amaka ga Lugudde e Kiti-Matugga ne bakwata muganzi we, Julie oluvannyuma lw’okumulonkoma nti y’abadde asinga okutumwa ku siteegi n’apatana aba bodaboda okumutwala mu bifo bba n’ababaaya be gye babatemulira.
Mu nju ye gy’abadde apangisa, nti baasanzeemu emifaliso 20 gye baaboye nga bagiteebereza okubeera nga nagyo gyabbibwa.
Lugudde oluvannyuma lwabuli omu okumulumirizza nti ye munene waabwe abakozesa, poliisi yalumbye amaka g’abadde apangisa mu Kiti ng’ogenda e Matugga gy’apangisa emitwalo 50 eyasangiddwa emifaliso egipangiddwa mu kisenge ekimu.
Kigambibwa nti Lugudde bwe yalabye ku Julie ku poliisi, yasabye poliisi emukwate bulungi kubanga ali lubuto lwe era oluvannyuma yamusiibudde nti, “Julie, kiyiise naye nkwegayiridde toggyaamu olubuto lwange wadde nze ng’enda Luzira.”
Omusango gwa Lugudde ne banne guli fayiro nnamba CRB 46/2016 kyokka mbega yagambye nti abadde alina n’emisango emirala egyekuusa ku butemu ku poliisi ya Kira Road, Kampalamukadde, Kawempe ne Kasangati nga gino agizzizza mu bbanga lya myaka ebiri egiyise.
Mbega wa poliisi yagambye nti Lugudde abadde ateebwa ku bukalu kyokka ku mulundi guno fayiro y’omusango guno olunaggwa bagenda kumutwala mu kkooti e Kasangati avunaanibwe okubba n’okutta.


text:
Charles Bwenvu, minisita wa Kabaka omubeezi ow’ensonga za Buganda ebweru, yategeezezza nti Ssemwanga yawaako Obwakabaka bbasale 800 eri abayizi abaagala...
Abantu batandise okujjumbira ekyapa mu ngalo
EYASIKIRA Kisosonkole, jjajja wa Kabaka aziikiddwa oluvannyuma lw’okumala ebbanga ng’atawaanyizibwa endwadde omuli Sukaali, Puleesa n’omutima ebyamusse....
Katikkiro awadde ensonga mukaaga ezivaako obuvuyo bw'ettaka mu ggwanga
Nnaalinya Namikka ayimbuddwa okuva e Luzira
EYALI Nnaalinnya w'Amasiro g'e Kasubi, Omumbejja Beatrice Namikka asindikiddwa mu kkomera e Luzira yeebakeyo emyezi 6 lwa kufera ttaka n'agaana okusesema...
Katikkiro atongozza oluguudo Neebalamye Mayanja oluva e Seguku okudda e Naggalabi
EYALIKO Katikkiro wa Buganda, Dan Muliika alabudde ku nkola ya Mmengo ey’Ekyapa mu ngalo n’agamba nti etadde Abaganda bannakabala n’abagwira abaguze kuno...
MINISITA wa Kampala Beti Kamya alaze akabi akali mu nkola ya ‘Kyapa mu ngalo” eyaleeteddwa ekitongole kya Buganda Land Board (BLB) n’agamba nti bwe kiba...
BANNABYABUFUZI nga bakulembeddwa omubaka wa Butambala, Muwanga Kivumbi balaze omumyuka wa Katikkiro wa Buganda owookubiri, Twaha Kawaase ebituli ebiri...
05 Jun 2017
05 Jun 2017
05 Jun 2017
05 Jun 2017
05 Jun 2017


text:
Essomo 7
Obwakabaka bwa Katonda Kye Ki?
1. Obwakabaka bwa Katonda kye ki?
Obwakabaka bwa Katonda gavumenti ey’omu ggulu. Ejja kudda mu kifo kya gavumenti eziriwo leero era ejja kusobozesa Katonda by’ayagala okukolebwa mu ggulu ne ku nsi. Amawulire agakwata ku Bwakabaka bwa Katonda mawulire malungi. Mu kiseera ekitali kya wala, Obwakabaka bwa Katonda bujja kufuga bulungi abantu. Bujja kuleetera abantu bonna ku nsi okuba obumu.
Obwakabaka bulina okuba ne kabaka. Yakuwa yalonda Omwana we Yesu Kristo okuba Kabaka ow’Obwakabaka bwe.
2. Lwaki Yesu y’agwanidde okuba Kabaka?
Omwana wa Katonda y’agwanidde okuba Kabaka kubanga wa kisa, era anywerera ku kituufu. (Yokaana 1:14) Era asobola okuyamba abantu kubanga ajja kufuga ensi yonna ng’asinziira mu ggulu. Bwe yazuukizibwa, yagenda mu ggulu n’atuula ku mukono gwa Yakuwa ogwa ddyo. (Abebbulaniya 10:12, 13) Oluvannyuma Katonda yamuwa obuyinza okutandika okufuga.
3. Baani abanaafuga ne Yesu?
Abo abayitibwa ‘abatukuvu’ be bajja okufuga ne Yesu. (Danyeri 7:27) Abatukuvu abaasooka okulondebwa be batume ba Yesu abaali abeesigwa. N’okutuusa leero Yakuwa akyalonda abasajja n’abakazi abeesigwa okuba abamu ku batukuvu abo. Okufaananako Yesu, nabo bazuukizibwa n’emibiri egy’omwoyo.
Bantu bameka abagenda mu ggulu? Yesu yabayita “ekisibo ekitono.” (Lukka 12:32) Bajja kuba 144,000, era bajja kufuga ensi nga bali wamu ne Yesu.
4. Kiki ekyaliwo Yesu bwe yatandika okufuga?
Obwakabaka bwa Katonda bwatandika okufuga mu 1914. * Yesu kye yasooka okukola ng’atandise okufuga kwe kusuula Sitaani ne badayimooni be ku nsi. Kino kyasunguwaza nnyo Sitaani n’atandika okuleeta ebizibu mu nsi yonna. (Okubikkulirwa 12:7-10, 12) Okuva mu kiseera ekyo ebizibu byeyongedde nnyo. Entalo, enjala, endwadde, ne musisi, bye bimu ku ebyo ebiri mu “kabonero” akalaga nti mu kiseera ekitali kya wala Obwakabaka bujja kufuga ensi yonna.
5. Obwakabaka bwa Katonda bukola ki?
Okuyitira mu mulimu gw’okubuulira ogukolebwa mu nsi yonna, Obwakabaka bwa Katonda bukuŋŋaanyizza abantu okuva mu mawanga gonna era bali bumu. Obukadde n’obukadde bw’abantu abawombeefu kaakano bali wansi w’Obwakabaka bwa Katonda obufugibwa Yesu. Obwakabaka bwa Katonda bujja kubakuuma bwe bunaaba buzikiriza ensi ya Sitaani eno embi. N’olwekyo abo bonna abaagala okuganyulwa mu Bwakabaka bwa Katonda basaanidde okugondera Yesu.
Mu kiseera eky’emyaka 1,000, Obwakabaka bwa Katonda bujja kutuukiriza Katonda kye yali ayagaliza abantu mu kusooka. Ensi yonna ejja kufuuka lusuku lwa Katonda. Oluvannyuma Yesu ajja kuwaayo Obwakabaka eri Kitaawe. (1 Abakkolinso 15:24-26) Waliwo omuntu yenna gwe wandyagadde okubuulira ku Bwakabaka bwa Katonda?
^ par. 12 Okumanya ebisingawo ku ekyo obunnabbi bwa Bayibuli kye bwayogera ku mwaka 1914, laba olupapula 215-218 mu katabo Kiki Ddala Baibuli Ky’Eyigiriza?
Yiga Ebisingawo
Kiki Ddala Bayibuli Ky'Eyigiriza
Ddala Tuli mu “Nnaku ez’Oluvannyuma”?
BAANI LEERO ABAKOLA YAKUWA BY’AYAGALA?
Abajulirwa ba Yakuwa Bakola Batya Omulimu Gwaabwe ogw’Okubuulira?
Tukoppa engeri Yesu gye yabuuliramu bwe yali ng’akyali ku nsi. Ezimu ku ngeri zino ez’okubuulira ze ziruwa?


text:
Muko wa Buganda, Matia Nsubuga Birekerawo mu Bukoto South e Lwengo by’asiba bikutuka ebivaayo biraga nti Hajji Muyanja Mbabali aludde ng’attunka n’omusango gw'obuyigirize obutamala amutwala.
Munisipaali y’e Masaka Mathias Mpuuga Nsamba (DP) akyaleebya Herman Sentongo owa NRM.
Bukoto East Florence Namayanja akyakulembedde era mu disitulikiti eno kirabika nga Edward Sekandi owa Bukoto Central era omumyuka wa Pulezidenti y’akyanywezezza ekifo.
Ate eky’Omubaka omukyala owa Masaka Omulongo Babirye Kabanda DP akyaleebya Kase Mubanda owa NRM.


text:
Bayibuli Eyogera Ki ku Ddembe ly’Okwesalirawo? Katonda y’Ategeka Buli Kimu?
Bayibuli ky’egamba
Katonda yatuwa eddembe ly’okwesalirawo; teyatutonda nga yatuteekerateekera dda bye tulina okukola. Weetegereze Bayibuli ky’egamba.
Katonda yatonda abantu mu kifaananyi kye. (Olubereberye 1:26) Okwawukana ku nsolo ezikolera ku magezi agaazitonderwamu, ffe abantu tufaanana Omutonzi kuba tusobola okwoleka engeri gamba ng’okwagala n’obwenkanya. Era okufaananako Omutonzi waffe tulina eddembe ly’okwesalirawo.
Bye tusalawo birina akakwate n’ebiseera byaffe eby’omu maaso. Bayibuli etukubiriza ‘okweroboza obulamu nga tuwuliriza eddoboozi lya Katonda,’ kwe kugamba, nga tugondera ebiragiro bye. (Ekyamateeka 30:19, 20) Ebigambo ebyo tebyandibadde na makulu singa tetwalina ddembe lya kwesalirawo. Mu kifo ky’okutukaka okukola by’ayagala, Katonda atugamba nti: “Kale singa ossaayo omwoyo eri ebiragiro byange! Emirembe gyo gijja kuba ng’omugga.”—Isaaya 48:18.
Okulemererwa oba okutuuka ku buwanguzi okusingira ddala kyesigamye ku ffe. Bwe tuba twagala okutuuka ku buwanguzi tulina okukola ennyo. Bayibuli egamba nti: “Buli kintu omukono gwo kye gufuna okukola, okikolanga n’amaanyi go gonna.”(Omubuulizi 9:10) Era egamba nti: “Enteekateeka z’abanyiikivu zivaamu ebirungi.”—Engero 21:5.
Eddembe ly’okwesalirawo kirabo okuva eri Katonda, kubanga kitusobozesa okumwagala ‘n’omutima gwaffe gwonna.’—Matayo 22:37.
Katonda y’Ategeka Buli Kimu?
Bayibuli egamba nti Katonda ye Muyinza w’Ebintu Byonna, era amaanyi ge tegaliiko kkomo. (Yobu 37:23; Isaaya 40:26) Kyokka, takozesa maanyi ge kusalawo buli kimu ekibaawo. Ng’ekyokulabirako, Bayibuli egamba nti Katonda ‘yeefuga’ eri Babulooni eky’edda, omulabe w’abantu be. (Isaaya 42:14) Mu ngeri y’emu, ne mu kiseera kino agumiikiriza abo abakozesa obubi eddembe lyabwe ery’okwesalirawo ne batuusa akabi ku balala. Naye Katonda tajja kubagumiikiriza bbanga lyonna.—Zabbuli 37:10, 11.
Yiga Ebisingawo
OMUNAALA GW'OMUKUUMI
Katonda Ayagala Obe Mukwano Gwe
Watya singa oba okkiririza mu Katonda naye ng’owulira nti tolina nkolagana ya ku lusegere naye?
EBIBUUZO BAYIBULI BY’EDDAMU
Sitaani Alina Obuyinza ku Bantu?
Sitaani abuzaabuza atya abantu, era oyinza otya okwewala emitego gye?


text:
1 Abakkolinso
7 Ku bikwata ku bintu bye mwawandiika, kiba kirungi omusajja obutakwata ku* mukazi; 2 naye olw’obwenzi* obuyitiridde, buli musajja abeere ne mukyala we,+ n’omukazi abeere n’omwami we.+ 3 Omwami asasule mukyala we ekimugwanira, n’omukyala naye asasule omwami we ekimugwanira.+ 4 Omukyala tafuga mubiri gwe, wabula omwami we y’agufuga; mu ngeri y’emu, n’omwami naye tafuga mubiri gwe wabula mukyala we y’agufuga. 5 Buli omu tammanga munne, okuggyako nga waliwo ekiseera kye mulagaanye, musobole okufuna ekiseera okusaba era musobole okuddamu okuba awamu, Sitaani alemenga okubakema olw’obuteefuga. 6 Kyokka, kino sikiwa ng’ekiragiro wabula muyinza okukikola. 7 Naye nnandyagadde abantu bonna babeere nga nze. Kyokka, buli muntu alina ekirabo kye+ Katonda kye yamuwa, omu mu ngeri eno, omulala mu ngeri endala.
8 Naye abatali bafumbo ne bannamwandu mbagamba nti, kirungi basigale nga nze.+ 9 Naye bwe baba tebasobola kwefuga, bayingire obufumbo, kubanga okuyingira obufumbo kisinga okufugibwa okwegomba okw’amaanyi.+
10 Abafumbo mbalagira, naye si nze abalagira wabula Mukama waffe, nti omukyala talekanga mwami we.+ 11 Naye bw’amulekanga, tafumbirwanga, oba si ekyo addiŋŋane n’omwami we; n’omwami talekanga mukyala we.+
12 Abalala nze mbagamba, so si Mukama waffe,+ nti ow’oluganda yenna bw’aba n’omukyala atali mukkiriza, naye ng’omukyala oyo mwetegefu okuba naye, tamulekanga; 13 n’omukyala alina omwami atali mukkiriza era ng’omwami oyo mwetegefu okuba naye, tamulekanga. 14 Kubanga omwami atali mukkiriza atukuzibwa lwa mukyala we, n’omukyala atali mukkiriza atukuzibwa lwa wa luganda; singa tekyali bwe kityo abaana bammwe tebandibadde balongoofu, naye kaakano batukuvu. 15 Naye atali mukkiriza bw’asalawo okugenda, muleke agende; muganda waffe oba mwannyinaffe tavunaanyizibwa mu mbeera ng’eyo, naye Katonda yabayita okuba mu mirembe.+ 16 Ggwe omukyala, omanyi otya obanga ojja kulokola omwami wo?+ Oba ggwe omwami, omanyi otya obanga ojja kulokola mukyala wo?
17 Buli omu atambule nga Yakuwa* bwe yamuwa omugabo, era nga Katonda bwe yamuyita.+ Bwe ntyo bwe ndagira ebibiina byonna. 18 Waliwo eyayitibwa nga mukomole?+ Alemenga okufuuka atali mukomole. Waliwo eyayitibwa nga si mukomole? Alemenga okukomolebwa.+ 19 Okukomolebwa si kikulu, n’obutakomolebwa si kikulu,+ ekikulu kwe kukwata ebiragiro bya Katonda.+ 20 Buli muntu asigale mu mbeera gye yayitirwamu.+ 21 Wayitibwa ng’oli muddu? Ekyo tekikweraliikiriza;+ naye bw’oba ng’osobola okufuuka ow’eddembe, kozesa akakisa ako. 22 Omuntu yenna mu Mukama waffe eyayitibwa nga muddu afuna eddembe era aba wa Mukama waffe;+ mu ngeri y’emu, oyo eyayitibwa nga wa ddembe, muddu wa Kristo. 23 Mwagulwa omuwendo munene;+ mulekere awo okubeera abaddu b’abantu. 24 Ab’oluganda, buli muntu embeera gye yayitirwamu, asigale mu mbeera eyo mu maaso ga Katonda.
25 Ku bikwata ku batali bafumbo,* sirina kiragiro kye mbawa kuva eri Mukama waffe, naye mbawa endowooza yange+ ng’oyo eyasaasirwa Mukama waffe nsobole okubeera omwesigwa. 26 N’olwekyo, olw’ebizibu ebiriwo, ndowooza nti kiba kirungi omuntu okusigala nga bw’ali. 27 Wagattibwa n’omukyala? Toyawukana naye.+ Wayawukana n’omukyala? Tonoonya mukyala. 28 Naye ne bw’oyingira obufumbo, oba tokoze kibi. Era omuntu atali mufumbo* bw’ayingira obufumbo aba takoze kibi. Naye abo abayingira obufumbo bajja kubonaabona mu mibiri gyabwe. Naye mmwe mbawonya okubonaabona.
29 Ate era ab’oluganda, mbagamba nti ekiseera ekisigaddeyo kitono.+ N’olwekyo, abo abalina abakyala babe ng’abatabalina, 30 n’abo abakaaba babe ng’abatakaaba, abo abasanyuka babe ng’abatasanyuka, abagula babe ng’abatalina bintu, 31 n’abo abakozesa ensi babe ng’abo abatagikozesa mu bujjuvu; kubanga embeera y’ensi eno ekyukakyuka. 32 Njagala muleme kweraliikirira. Omusajja atali mufumbo yeeraliikirira ebintu bya Mukama waffe, engeri gy’ayinza okusanyusaamu Mukama waffe. 33 Naye omusajja omufumbo yeeraliikirira bintu bya nsi,+ engeri gy’ayinza okusanyusaamu mukyala we, 34 era aba agabanyiziddwamu. Ate omukazi atali mufumbo oba embeerera, yeeraliikirira bintu bya Mukama waffe,+ asobole okuba omutukuvu mu mubiri ne mu mwoyo. Naye omukazi omufumbo yeeraliikirira bintu bya nsi, engeri gy’ayinza okusanyusaamu omwami we. 35 Kino nkibagamba olw’okubaganyula mmwe, si lwa kubakugira, wabula okubasobozesa okukola ekisaanira n’okuweereza Mukama waffe nga tewali kibataataaganya.
36 Naye omuntu yenna alowooza nti okusigala nga si mufumbo kimuleetera okweyisa mu ngeri etesaana, bw’aba ng’amaze okuyita mu kiseera ekya kabuvubuka, era ng’okuyingira obufumbo kye kintu ekituufu okukola, akole ky’ayagala; aba takoze kibi. Abantu ng’abo bayingire obufumbo.+ 37 Naye singa omuntu yenna aba amaliridde mu mutima gwe, nga talina bwetaavu buno, naye ng’asobola okwefuga, era ng’asazeewo mu mutima gwe okusigala nga si mufumbo, ajja kuba akoze bulungi.+ 38 N’olwekyo, oyo ayingira obufumbo aba akoze bulungi, naye oyo asigala nga si mufumbo y’asingako.+
39 Omukyala aba asibiddwa ng’omwami we akyali mulamu.+ Naye omwami we bw’afa* aba wa ddembe okufumbirwa gw’ayagala, naye mu Mukama waffe mwokka.+ 40 Naye okusinziira ku ndowooza yange, bw’asigala nga bw’ali lw’asinga okuba omusanyufu. Ndi mukakafu nti nnina omwoyo gwa Katonda.


text:
OBWAKYABAZINGA bwa Busoga bwanjudde ensonga mukaaga ze bugenda okuyitamu okukulaakulanya Busoga mu bbanga lya myaka etaano.
Omumyuka wa Katuukiro wa Busoga asooka Polof. Muhammad Lubega Kisambira ensonga zino yazanjulidde Abasoga ababeera e Nansana ku luguudo lw’e Hoima abeegattira mu kibiina kya ‘Basoga Nseete Hoima Road Chapter’ abaabadde ku wooteeri ya Holy Farm ku Ssande.
Lubega yagambye nti ensonga Obwakyabazinga ze bugenda okwesibako mulimu:
1. Okutumbula obumu mu Basoga
2. Okukulembeza ensonga y’oBwakyabazinga
3. Okusaba Gavumenti eddizze Busoga ebintu byaayo (Ebyaiffe)
4. Okutumbula ebyobulamu n’obuyonjo
5. Okutumbula ebyenjigiriza
6. Okulwanyisa obwavu.
BAJETI YA BUWUMBI 12
Yagambye nti bajeti y’Obwakyabazinga ya buwumbi 12 nga ssente zino zisuubirwa okuva mu bintu bya Busoga ssaako n’Abasoga bonna abaagaliza Busoga okukulaakulana.
Endala zakuva mu bintu bya Busoga ebitundibwa okuli ekifaananyi kya Kyabazinga, satifi keeti n’ebirala.
Lubega yayongeddeko nti Abasoga babadde baeesiba ku nsonga ezibaawula okusinga ezibagatta ng’Abasoga era n’abakubiriza okusigala obumu beewale okulwanyisa bannaabwe n’okusiga obukyayi.
Yategeezezza nti Busoga ya buli omu nga tetunuulira bibiina byabufuzi n’eddiiniabantu ze balimu naye balafuubanira ekintu kimu eky’okukulaakulanya Busoga nga bagizimbira ku musinga bajjajjaabwe gwe baaleka.
Yagambye nti Kyabazinga yasiimye okutongoza empaka z’emipiira egy’Amasaza ng’omukolo gwa kubaawo nga July 23 mu disitulikiti y’e Iganga.
Ssaabawandiisi w’ekibiina kya Basoga Nseete, Paul Luganda yasabye Abasoga beenyumirize mu kusiika ccapati za ‘Rolex’ kuba zibatunze nga kati boogolwako ku mikutu gy’amawulire egyenjawulo omuli ne CNN.
Luganda yagambye nti ekimu ku bigendererwa by’okutandikawo ebibiina bino, kulaba nga bakunga Abasoga abali mu bitundu eby’enjawulo okulaba nga beenyigira mu mirimu egiyamba okukulaakulanya Obusoga.
Yabasabye obuteenyooma mu bye bakola wabula bakole ebyo ebiri ku mulamwa ng’ekibiina kyabwe kizze kuzimnba Busonga nga bongera ku misingi egyatandikibwawo bakadde baabwe.
Luganda yagambye nti balina entegeka y’okutongoza ebibiina bya Basoga Nseete mu bibuga ebirala okuli, Ntebe, Kira ne Mukono.
Oluvannyuma abayimbi, Abasoga baasanyusizza abantu nga kwabaddeko Jovas ne Kadabada.
Katuukiro Lubega yawerekeddwaako baminisita okuva mu Bwakyabazinga bwa Busoga okwabadde Joan Machora Kitto ow’ensonga zeebweru, Yudaya Babirye ow’ensonga za Kyabazinga, Richard Matumu ow’ebyobuwangwa, Sheila Gandi ow’ebyobulamu ne Ivan Kiirya.


text:
Biki Bye Tuyiga mu Bayibuli?
Akatabo kano akakozesebwa mu kuyigiriza abantu Bayibuli kasobola okukuyamba okumanya Bayibuli ky’eyogera ku bintu ebitali bimu, gamba ng’ensonga lwaki tubonaabona, bwe tufa tulaga wa, engeri y’okufuna essanyu mu maka, n’ebirala.
Katonda Atwagaliza Bulamu bwa Ngeri Ki?
Oyinza okuba nga weebuuza lwaki waliwo ebizibu bingi leero. Bayibuli egamba nti mu kiseera ekitali kya wala Katonda ajja kuggyawo ebizibu gamba ng’obulwadde n’okufa.
ESSUULA 1
Katonda y’Ani?
Olowooza Katonda akufaako? Yiga ebikwata ku Katonda era n’engeri gy’oyinza okufuuka mukwano gwe.
ESSUULA 2
Bayibuli—Ekitabo Ekiva Eri Katonda
Bayibuli eyinza etya okukuyamba okwaŋŋanga ebizibu byo? Lwaki wandyesize obunnabbi obuli mu Bayibuli?
ESSUULA 3
Katonda Yalina Kigendererwa Ki Okutonda Abantu?
Obulamu bulibeera butya ng’ensi emaze okufuuka olusuku lwa Katonda?
ESSUULA 4
Yesu Kristo y’Ani?
Manya ensonga lwaki Yesu ye Masiya eyasuubizibwa, wa gye yava, era lwaki ayitibwa Omwana wa Yakuwa eyazaalibwa omu yekka.
ESSUULA 5
Ekinunulo—Ekirabo eky’Omuwendo Ennyo Katonda Kye Yatuwa
Ekinunulo kye ki? Kiyinza kitya okukuganyula?
ESSUULA 6
Bwe Tufa Tulaga Wa?
Manya ekyo Bayibuli ky’eyogera ku bafu, wa gye bali, n’ensonga lwaki abantu bafa.
ESSUULA 7
Wajja Kubaawo Okuzuukira!
Wali ofiiriddwako omuntu wo? Kisoboka okuddamu okumulaba? Laba ekyo Bayibuli ky’eyogera ku kuzuukira.
ESSUULA 8
Obwakabaka bwa Katonda Kye Ki?
Abantu bangi bamanyi Essaala ya Mukama Waffe. Ebigambo “Obwakabaka bwo bujje” birina makulu ki?
ESSUULA 9
Enkomerero Eri Kumpi?
Engeri abantu gye beeyisaamu n’endowooza ze balina biraga nti enkomerero eri kumpi, nga Bayibuli bwe yagamba.
ESSUULA 10
Ebikwata ku Bamalayika ne Badayimooni
Bayibuli eyogera ku bamalayika ne badayimooni. Bamalayika ne badayimooni ddala gye bali? Basobola okutuyamba oba okututusaako akabi?
ESSUULA 11
Lwaki Waliwo Okubonaabona Kungi mu Nsi?
Abantu bangi balowooza nti Katonda y’aleeta okubonaabona okuliwo mu nsi. Ggwe olowooza otya? Laba ensonga Katonda z’awa lwaki waliwo okubonaabona.
ESSUULA 12
Oyinza Otya Okufuuka Mukwano gwa Katonda?
Osobola okweyisa mu ngeri esanyusa Yakuwa. Mu butuufu, osobola okufuuka mukwano gwe.
ESSUULA 13
Obulamu Butwale nga bwa Muwendo
Katonda atwala atya okuggyamu embuto, okuteekebwako omusaayi, n’obulamu bw’ensolo?
ESSUULA 14
Amaka go Gasobola Okubaamu Essanyu
Abaami, abakyala, abazadde, n’abaana basobola okukoppa okwagala Yesu kwe yalaga. Tuyinza tutya okumukoppa?
ESSUULA 15
Engeri Entuufu ey’Okusinzaamu Katonda
Laba ebintu mukaaga ebisobola okutuyamba okumanya abo abali mu ddiini ey’amazima.
ESSUULA 16
Salawo Okusinza Katonda mu Ngeri Entuufu
Kusoomoozebwa ki kw’oyinza okufuna ng’obuulirako abalala enzikiriza zo? Oyinza otya okukikola mu ngeri etajja kubaleetera kunyiiga?
ESSUULA 17
Enkizo ey’Okusaba
Katonda awuliriza ng’omusaba? Okusobola okufuna eky’okuddamu mu kibuuzo ekyo, weetaaga okumanya Bayibuli ky’eyigiriza ku kusaba.
ESSUULA 18
Kinneetaagisa Okwewaayo eri Katonda n’Okubatizibwa?
Biki omuntu by’alina okukola nga tannabatizibwa? Manya amakulu g’okubatizibwa era n’engeri gye kulina okukolebwamu.
ESSUULA 19
Sigala ng’Olina Enkolagana ey’Oku Lusegere ne Yakuwa
Tuyinza tutya okulaga Katonda nti tumwagala era nti tusiima byonna by’atukoledde?
Ebyongerezeddwako
Amakulu g’ebigambo ebikozesebwa mu katabo Biki Bye Tuyiga mu Bayibuli?


text:
Ekitongole kya poliisi kikoze enkyukakyuuka eri baserikale babwe, abawerera ddala 31. Abasirikale abo bakyusiddwa amyuka ssabapoliisi, Okoth Ochola ne kigendererwa eky'okumalawo empulunguse mu kitongole kyabwe.
1 Supretendant Vincent Sekate, eyali amyuka omwogezi wa poliisi mu ggwanga, era nga abadde mu South Sudan afuuliddwa omwogezi wa poliisi mu bitundu bye Rwizi.
2 Ibin Ssenkumbi eyaliko omwogezi wa poliisi mu Kampala n’emirirwano kati ye mwogezi wa Poliisi mu bitundu bya Greater Masaka, amyukibwe ASP Norbert Ochom.
Ssenkumbi abadde mu Somalia asikidde Noah Sserunjojji abadde akola omulimu ogwo.
ASP Gilbert Arinaitwe Bwana eyafuulira omukka gwa ttiyaggaasi mu mmotoka ya Dr Kizza Besigye asindikibwa mu kitongole kya poliisi ekikessi okuva mu ofiisi ekola ku mbeera ya baserikale ba poliisi.
SP Jamada Wandera asindikiddwa Kumi nga adumira Poliisi mu kitundu ekyo (DPC).
ASP John Paul Kangave alondeddwa okumyuka Patrick Onyango nga omwogezi wa Poliisi mu Kampala n’emirirwano.
Okusinzira ku Polly Namaye amyuka omwogezi wa Poliisi mu ggwanga agambye nti abakyusiddwa, bakutandikirawo okutambuza emirimu gyabwe.
Like us on Facebook for more News, Pics, Videos, Events, Promos & lots of fun stuff..


text:
ESSUULA EY’EKKUMI N’EMU
Lwaki Waliwo Okubonaabona Kungi mu Nsi?
1, 2. Bibuuzo ki abantu bangi bye beebuuza?
SSUNAMI asaanyaawo ekyalo. Omusajja akuba amasasi mu ssinzizo n’atta abantu bangi era abalala ne bafuna ebisago. Omukazi afa obulwadde bwa kkansa n’aleka abaana be bataano nga babonaabona.
2 Ebintu ng’ebyo bwe bibaawo, abantu bangi beebuuza ensonga lwaki weebiri. Abantu bangi beebuuza ensonga lwaki ensi ejjudde obukyayi n’okubonaabona. Naawe wali weebuuzizzaako ebibuuzo ng’ebyo?
3, 4. (a) Bibuuzo ki Kaabakuuku bye yabuuza Katonda? (b) Katonda yamuddamu atya?
3 Bayibuli eyogera ku basajja abaalina okukkiriza okw’amaanyi naye nga nabo beebuuza ebibuuzo ng’ebyo. Ng’ekyokulabirako, nnabbi Kaabakuuku yabuuza Yakuwa nti: “Lwaki ondeka okulaba ebikolwa ebibi? Era lwaki ogumiikiriza ebikolwa eby’okubonyaabonya abalala? Lwaki okuzikiriza n’ebikolwa eby’obukambwe biri mu maaso gange? Era lwaki ennyombo n’enkaayana bingi nnyo?”—Kaabakuuku 1:3.
4 Kaabakuuku 2:2, 3, walaga nti Katonda yaddamu ebibuuzo bya Kaabakuuku era n’amusuubiza nti yali agenda kutereeza embeera. Yakuwa ayagala nnyo abantu. Bayibuli egamba nti: “Abafaako.” (1 Peetero 5:7) Mu butuufu, abantu bwe baba babonaabona, Yakuwa awulira bubi nnyo n’okusinga ffe bwe tuwulira. (Isaaya 55:8, 9) Kati ka tuddemu ekibuuzo kino: Lwaki waliwo okubonaabona kungi mu nsi?
LWAKI WALIWO OKUBONAABONA KUNGI MU NSI?
5. Abakulu b’amadiini bangi boogera ki ku kubonaabona okuliwo mu nsi, naye kiki Bayibuli ky’eyigiriza?
5 Abantu bwe bafuna ebizibu, abakulu b’amadiini batera okugamba nti Katonda bw’atyo bw’ayagadde. Abamu bagamba nti buli ekituuka ku muntu, nga mw’otwalidde n’obutyabaga, Katonda aba yakiteekateeka dda era nti tetusobola kutegeera nsonga lwaki akola bw’atyo. Abalala bagamba nti abantu, nga mw’otwalidde n’abaana abato, bafa basobole okugenda okubeera ne Katonda mu ggulu. Naye ekyo si kituufu. Ebintu ebibi ebibaawo mu nsi Katonda si y’abireeta. Bayibuli egamba nti: ‘Tekiyinzika Katonda ow’amazima okukola ebintu ebibi, era tekiyinzika Omuyinza w’Ebintu Byonna okukola ekikyamu!’—Yobu 34:10.
6. Lwaki abantu bangi bagamba nti Katonda y’aleeta okubonaabona okuliwo mu nsi?
6 Abantu bangi bagamba nti Katonda y’aleeta okubonaabona okuliwo mu nsi olw’okuba balowooza nti Katonda y’afuga ensi. Naye nga bwe twalaba mu Ssuula ey’okusatu, omufuzi w’ensi eno ye Sitaani Omulyolyomi.
7, 8. Lwaki waliwo okubonaabona kungi mu nsi?
7 Bayibuli egamba nti: “Ensi yonna eri mu buyinza bw’omubi.” (1 Yokaana 5:19) Omufuzi w’ensi eno, Sitaani, mukambwe nnyo, era “alimbalimba ensi yonna.” (Okubikkulirwa 12:9) Abantu bangi beeyisa nga ye, era eyo ye nsonga lwaki ensi ejjudde obulimba, obukyayi, n’ebikolwa eby’obukambwe.
8 Waliwo n’ensonga endala lwaki waliwo okubonaabona kungi mu nsi. Abantu bonna baasikira ekibi okuva ku Adamu ne Kaawa ne bafuuka boonoonyi. Olw’okuba abantu boonoonyi, baleetera abalala okubonaabona. Emirundi mingi baagala okwetwala nga ba waggulu ku balala, era ekyo kivaamu entalo n’okunyigiriza abalala. (Omubuulizi 4:1; 8:9) Ate era ‘n’ebintu ebitasuubirwa’ ebigwawo obugwi bireetera abantu okubonaabona. (Omubuulizi 9:11) Abantu bwe baba mu kifo ekikyamu mu kiseera ekikyamu, obubenje n’ebintu ebirala ebibi bisobola okubatuukako.
9. Lwaki tuli bakakafu nti Yakuwa alina ensonga ennungi lwaki akyaleseewo okubonaabona?
9 Yakuwa si y’aleetera abantu okubonaabona. Si y’avunaanyizibwa ku ntalo, obumenyi bw’amateeka, n’okunyigiriza abalala. Katonda si y’aleeta obutyabaga gamba nga musisi, emiyaga egy’amaanyi, oba amataba. Naye oyinza okwebuuza nti, ‘Bwe kiba nti Yakuwa y’asingayo okuba ow’amaanyi, lwaki taziyiza bintu ng’ebyo okubaawo?’ Tumanyi nti Katonda atwagala nnyo, n’olwekyo ateekwa okuba ng’alina ensonga ennungi lwaki akyaleseewo okubonaabona.—1 Yokaana 4:8.
ENSONGA LWAKI KATONDA AKYALESEEWO OKUBONAABONA
10. Bya bulimba ki Sitaani bye yayogera ku Yakuwa?
10 Sitaani Omulyolyomi yalimbalimba Adamu ne Kaawa mu lusuku Edeni. Sitaani yagamba nti Katonda mufuzi mubi. Yagamba nti waliwo ekintu ekirungi Katonda kye yali tayagaliza Adamu ne Kaawa. Sitaani yali ayagala balowooze nti ye yandibadde mufuzi mulungi okusinga Yakuwa era nti baali tebeetaaga Katonda.—Olubereberye 3:2-5; laba Ekyongerezeddwako Na. 27.
11. Kibuuzo ki ekyetaaga okuddibwamu?
11 Adamu ne Kaawa baajeemera Yakuwa. Baalowooza nti be baalina obuyinza okwesalirawo ekituufu n’ekikyamu. Yakuwa yandikoze ki okulaga nti abajeemu abo baali bakyamu era nti ye y’asobola okufuga obulungi abantu?
12, 13. (a) Lwaki Yakuwa teyazikiririzaawo Adamu ne Kaawa? (b) Lwaki Yakuwa yakkiriza Sitaani okuba omufuzi w’ensi eno era n’abantu okwefuga bokka?
12 Yakuwa teyazikiririzaawo Adamu ne Kaawa. Mu kifo ky’ekyo, yabaleka ne bazaala abaana. Ate era Yakuwa yaleka abaana ba Adamu ne Kaawa okulondawo ani gwe bandyagadde okuba omufuzi waabwe. Yakuwa yali ayagala ensi yonna ejjule abantu abatuukiridde, era ekyo kyalina okutuukirira; Sitaani yali tasobola kukiremesa kubaawo.—Olubereberye 1:28; Isaaya 55:10, 11.
13 Sitaani yayogera eby’obulimba ku Yakuwa nga bamalayika bukadde na bukadde balaba. (Yobu 38:7; Danyeri 7:10) Bwe kityo, Yakuwa yawa Sitaani ekiseera akakase obanga bye yayogera byali bituufu. Ate era yawa n’abantu ekiseera beeteerewo gavumenti eziri wansi w’obuyinza bwa Sitaani, kisobole okweyoleka obulungi nti abantu tebasobola kuba bulungi awatali bulagirizi bwe.
14. Yakuwa okuleka abantu okwefuga bokka okumala ekiseera kikakasizza ki?
14 Okumala emyaka mingi nnyo, abantu bagezezzaako okwefuga, naye balemereddwa okwefuga obulungi. Kino kikakasizza nti Sitaani mulimba. Abantu beetaaga obulagirizi bwa Katonda. Nnabbi Yeremiya yali mutuufu okugamba nti: “Nkimanyi bulungi, Ai Yakuwa, nti omuntu talina buyinza kweruŋŋamya. Omuntu talina buyinza kuluŋŋamya bigere bye.”—Yeremiya 10:23.
LWAKI YAKUWA ALESEEWO OKUBONAABONA OKUMALA EKISEERA KIWANVU?
15, 16. (a) Lwaki Yakuwa aleseewo okubonaabona okumala ekiseera kiwanvu nnyo? (b) Lwaki Yakuwa tagonjodde bizibu Sitaani by’aleeseewo?
15 Lwaki Yakuwa aleseewo okubonaabona okumala ekiseera kiwanvu nnyo? Lwaki taziyiza bintu bibi kubaawo? Kibadde kyetaagisa ekiseera kiwanvu okuyitawo okusobola okulaga nti obufuzi bwa Sitaani bulemereddwa. Abantu bagezezzaako obufuzi obw’enjawulo, naye balemereddwa okwefuga obulungi. Wadde nga wabaddewo okukulaakulana mu bya sayansi ne tekinologiya, obutali bwenkanya, obwavu, obumenyi bw’amateeka, n’entalo, byo byeyongedde bweyongezi. Tetusobola kwefuga ffekka ne tuba bulungi; twetaaga obulagirizi bwa Katonda.
16 Kyokka, Yakuwa tagonjodde bizibu Sitaani by’aleeseewo. Singa ebizibu ebyo Yakuwa abaddenga ajja abigonjoola, ekyo kyandibadde kitegeeza nti awagira obufuzi bwa Sitaani, ate ng’ekyo tasobola kukikola. Ate era n’abantu bandirowoozezza nti basobola okwefuga bokka ne baba bulungi. Naye ekyo kya bulimba, era Yakuwa tasobola kukiwagira, kubanga talimba.—Abebbulaniya 6:18.
17, 18. Yakuwa anaakolera ki ebizibu byonna Sitaani by’aleeseewo?
17 Yakuwa asobola okumalawo ebizibu byonna ebizzeewo olw’obujeemu bwa Sitaani n’obw’abantu? Yee. Asobola. Tewali kiyinza kumulema. Yakuwa amanyi ekiseera ekituufu eky’okugonjooleramu ebizibu ebyo. Ajja kufuula ensi yonna ekifo ekirabika obulungi ennyo nga bwe yali ayagala ebeere mu kusooka. Abo “bonna abali mu ntaana” bajja kuzuukizibwa. (Yokaana 5:28, 29) Abantu tebaliddamu kulwala wadde okufa. Yesu ajja kumalawo ebizibu byonna Sitaani by’aleeseewo. Yakuwa ajja kukozesa Yesu “okuggyawo ebikolwa by’Omulyolyomi.” (1 Yokaana 3:8) Twebaza nnyo Yakuwa olw’okuba atugumiikirizza ne tusobola okumumanya era n’okusalawo nti ye gwe twagala abeere omufuzi waffe. (Soma 2 Peetero 3:9, 10.) Ne bwe tufuna ebizibu atuyamba okubigumira.—Yokaana 4:23; Soma 1 Abakkolinso 10:13.
18 Yakuwa tatukaka kusalawo nti y’aba abeera omufuzi waffe. Yawa abantu ekirabo eky’omuwendo ennyo, nga lino lye ddembe ery’okwesalirawo. Ka tulabe ensonga lwaki ekirabo ekyo kya muganyulo gye tuli.
ONOOKOZESA OTYA EDDEMBE ERY’OKWESALIRAWO?
19. Kirabo ki eky’omuwendo ennyo Yakuwa kye yatuwa, era lwaki twandisiimye ekirabo ekyo?
19 Ekirabo eky’omuwendo eky’eddembe ery’okwesalirawo Yakuwa kye yatuwa kitufuula ba njawulo nnyo ku bisolo. Ebisolo tebirina busobozi bwa kusooka kufumiitiriza ku ebyo bye biba bigenda okukola bisobole okusalawo obulungi, naye ffe tusobola okusalawo engeri gye twagala okutambuzaamu obulamu bwaffe era n’okusalawo okusanyusa Yakuwa oba obutamusanyusa. Ate era tetulinga byuma ebikola ekyo kyokka kye byakolebwa okukola. Tulina eddembe ery’okwesalirawo ekyo kye twagala okubeera, okwerondera emikwano, era na biki bye twagala okukola mu bulamu bwaffe. Yakuwa ayagala tube basanyufu.
20, 21. Oyinza otya okukozesa eddembe lyo ery’okwesalirawo mu ngeri esingayo obulungi?
20 Yakuwa ayagala tumwagale. (Matayo 22:37, 38) Alinga omuzadde asanyuka okuwulira omwana we ng’amugamba nti “nkwagala nnyo taata,” era nga kino kivudde ku mutima gw’omwana, so si lwa kuba nti waliwo amukase okukyogera. Yakuwa ayagala ffe tuba twesalirawo okumuweereza oba obutamuweereza. Sitaani, Adamu, ne Kaawa baasalawo obutaweereza Yakuwa. Ggwe onookozesa otya eddembe lyo ery’okwesalirawo?
21 Eddembe lyo ery’okwesalirawo likozese bulungi ng’osalawo okuweereza Yakuwa. Eriyo abantu abalala bangi nnyo abasazeewo okusanyusa Yakuwa ne beesamba Sitaani. (Engero 27:11) Kiki ky’osaanidde okukola kati osobole okubeera mu nsi ya Katonda empya omutajja kuba kubonaabona? Essuula eddako ejja kuddamu ekibuuzo ekyo.


text:
EKITUNDU 8
Okufa kwa Yesu Kukukwatako Kutya?
Yesu yafa tusobole okuba abalamu. Yokaana 3:16
Nga wayiseewo ennaku ssatu oluvannyuma lw’okufa kwa Yesu, waliwo abakazi abaagenda ku ntaana ye kyokka ne basanga ng’omulambo gwe teguliimu. Yakuwa yali azuukizza Yesu.
Yesu yalabikira abatume be oluvannyuma.
Yee, Yakuwa yali azuukizza Yesu ng’ekitonde eky’omwoyo eky’amaanyi ekitafa. Abayigirizwa ba Yesu baamulaba ng’agenda mu ggulu.
Katonda yazuukiza Yesu era n’amufuula Kabaka w’Obwakabaka bwa Katonda. Danyeri 7:13, 14
Yesu yawaayo obulamu bwe ng’asasula ekinunulo ku lw’abantu bonna. (Matayo 20:28) Olw’ekinunulo ekyo, Katonda ajja kutusobozesa okubeera abalamu emirembe gyonna.
Yakuwa yalonda Yesu nga Kabaka ow’okufuga ensi. Abantu abeesigwa abawerera ddala 144,000 abazuukizibwa ne bagenda mu ggulu be bajja okufuga naye. Yesu awamu n’abo 144,000 be bakola gavumenti ey’omu ggulu ey’obutuukirivu
Obwakabaka bwa Katonda bujja kufuula ensi yonna olusuku lwa Katonda. Entalo, obumenyi bw’amateeka, obwavu, n’enjala bijja kuggwaawo. Abantu bajja kuba mu ssanyu erya nnamaddala.


text:
Essuula 13
1 ne guyimirira ku musenyu gw'ennyanja. Ne ndaba ensolo ng'eva mu nnyanja, erina amayembe kkumi n'emitwe musanvu, ne ku mayembe gaayo nga kuliko engule kkumi, ne ku mitwe gyayo amannya ag'obuvvoozi.
2 N'ensolo gye nnalaba yali efaanana ng'engo, n'ebigere byayo ng'ebya ddubu, n'akamwa kaayo ng'akamwa k'empologoma: n'ogusota gwe gwagiwa amaanyi gaayo, n'entebe yaayo ey'obwakabaka, n'obuyinza obungi.
3 Ne ndaba omutwe gumu ku mitwe gyayo nga gufumitiddwa okufa; n'ekiwundu eky'okufa ne kiwona: n'ensi zonna ne zigoberera ensolo eyo nga zeewuunya;
4 ne basinza ogusota, kubanga gwawa ensolo obuyinza bwayo, ne basinza ensolo, nga boogera nti Ani afaanana ng'ensolo? era ani ayinza okulwana nayo?
5 n'eweebwa akamwa akoogera ebikulu n'obuvvoozi; n'eweebwa obuyinza okumala emyezi amakumi ana mu ebiri.
6 N'eyasamya akamwa kaayo okuvvoola Katonda, okuvvoola erinnya lye, n'eweema ye, n'abatuula mu ggulu.
7 N'eweebwa okulwana n'abatukuvu, n'okubawangula: n'eweebwa obuyinza ku buli kika n'abantu n'olulimi n'eggwanga.
8 Era bonna abatuula mu nsi baligisinza, buli atawandiikiddwa linnya lye mu kitabo ky'obulamu eky'Omwana gw'endiga eyattibwa okuva ku kutondebwa kw'ensi.
9 Omuntu yenna bw'aba n'okutu awulire.
10 Omuntu yenna bw'ayagala okunyaga, anyagibwa: omuntu yenna bw'atta n'ekitala, kimugwanira naye okuttibwa n'ekitala. Awo we wali okugumiikiriza n'okukkiriza kw'abatukuvu.
11 Ne ndaba ensolo endala ng'eva mu nsi; era yalina amayembe abiri agafaanana ng'ag'omwana gw'endiga, n'eyogera ng'ogusota.
12 N'ekoza obuyinza bwonna obw'ensolo ey'olubereberye mu maaso gaayo. N'esinzisa ensi n'abatuulamu ensolo ey'olubereberye, eyawona ekiwundu eky'okufa.
13 N'ekola obubonero bunene, era okussa omuliro okuva mu ggulu ku nsi mu maaso g'abantu.
14 N'erimba abatuula ku nsi olw'obubonero bwe yaweebwa okukola mu maaso g'ensolo; ng'egamba abatuula ku nsi, okukolera ensolo ekifaananyi, erina ekiwundu eky'ekitala n'eba nnamu.
15 N'eweebwa okuwa ekifaananyi eky'ensolo okussa omukka, ekifaananyi eky'ensolo kiryoke kyogere, era kisse bonna abatasinza kifaananyi kya nsolo.
16 N'ewaliriza bonna, abato n'abakulu, n'abagagga n'abaavu, n'ab'eddembe n'abaddu okuweebwa enkovu ku mukono gwabwe ogwa ddyo oba ku byenyi byabwe;
17 era omuntu yenna aleme okuyinza okugula newakubadde okutunda, wabula oyo amaze okuteekebwako akabonero, erinnya ly'ensolo oba omuwendo gw'erinnya lyayo.
18 Awo we wali amagezi. Alina okutegeera abalirire omuwendo gw'ensolo; kubanga gwe muwendo gw'omuntu: n'omuwendo gwayo Lukaaga mu nkaaga mu mukaaga.


text:
OMUYIMBI Robert Kyagulanyi Sentamu amanyiddwa nga Bobi Wine bamuwawaabidde mu kkooti lwa kusalimbira ku ttaka eritali lirye n’alyezza.
Kintu Nyago, omubaka wa Uganda mu lukiiko lwa mawanga amagatte olutuula e New York mu America yaloopye Bobi Wine mu kkooti enkulu eye bye ttaka.
Esther Nambayo, omuwandiisi wa kkooti yayisizza ekiragiro ku Mmande nga June 5, 2017 ekikugira Bobi obutaddamu kukolera ku ttaka lye Busaabala erikaayanirwa, okutuusa nga June 13, 2017 omusango lwe gunaatandika okuwulirwa kkooti.
Obuyumba mukaaga Bobi Wine bwabadde azimba ku ttaka lino erikaayanirwa nga tebunnaba kuserekebwa yalagiddwa obutaddamu kubwongerako kintu okutuusa ng’omusango gumaze okuwulirwa.
Nyago yagambye nti yagula ettaka lino mu 2003 okuva ku bantu okuli; Mugerwa Sempiira, omubuulizi Senfuma ne muky.Lukooya n’aweza obunene bwa kitundu kya yiika erisangibwa e Busaabala mu Wakiso.
Yategeezezza nti Bobi Wine yasenga e Busaabala mu 2010 era bwe yamanya nti Nyago asindikiddwa mu America n’akozesa omukisa guno okuyingirira ettaka lye.
Ayagala kkooti etanze Bobi Wine obukadde 250 olw’okuwamba n’okumwonoonera emmere gye yali yasimba mu kibanja kyeebintu ebya li ku ttaka lino.
Munnamateeka Edward Bamwite owa kampuni ya Bamwite and Kakuba Advocates ye yakiikiridde Nyago ate Bobi Wine ataabadde mu kkooti yakiikiriddwa munnamateeka we Alex Kabayo
Bobi Wine avuganya ku kifo ky’okuddamu okujjuza omubaka wa Kyadondo East, mu April, 2017 yafuna obutakkaanya ne kitongole kya Kabaka ekye Nkuluze bwe baasenda ettaka eririraanye biici ye nga balumiriza nti yali alyesenzezzaako.


text:
Chapter 24
1 Yoswa n'akuŋŋaanyiza ebika byonna ebya Isiraeri mu Sekemu, n'ayita abakadde ba Isiraeri n'emitwe gyabwe n'abalamuzi baabwe, n'abaami baabwe; ne beeraga mu maaso ga Katonda.
2 Yoswa n'agamba abantu bonna nti Mukama, Katonda wa Isiraeri, bw'ayogera bw'ati nti Bajjajjammwe baabeera mu biro eby'edda emitala w'Omugga, Teera, kitaawe wa Ibulayimu era kitaawe wa Nakoli: ne baweereza bakatonda abalala.
3 Ne ntwala jjajjammwe Ibulayimu ne mmuggya emitala w'Omugga, ne mmuleeta mu nsi yonna eya Kanani, ne nnyongera ezzadde lye, ne mmuwa Isaaka.
4 Ne mpa Isaaka Yakobo ne Esawu: ne mpa Esawu olusozi Seyiri, okululya; Yakobo n’abaana be ne baserengeta mu Misiri. Ne ntuma Musa ne Alooni, ne mbonyaabonya Misiri, ng'ebyo bwe byali bye nnakola wakati waayo, oluvannyuma ne mbaggyamu.
5 Ne ntuma Musa ne Alooni, ne mbonyaabonya Misiri, ng'ebyo bwe byali bye nnakola wakati waayo: oluvannyuma ne mbaggyamu.
6 Ne bajjajjammwe ne mbaggya mu Misiri: ne mutuuka ku nnyanja; n'Abamisiri ne bagoberera bajjajjammwe n'amagaali n'abeebagadde embalaasi ku Nnyanja Emmyufu.
7 Bwe baamukoowoola Mukama, n'assaawo ekizikiza wakati wammwe n'Abamisiri, n'abaleetako ennyanja, n’abasaanikira; n'amaaso gammwe gaalaba bye nnakola mu Misiri: nammwe ne mumala ennaku nnyingi mu ddungu.
8 Ne mbaleeta mu nsi ey'Abamoli, abaali emitala wa Yoludaani; ne balwana nammwe: ne mbawa mu mukono gwammwe, n'ensi yaabwe ne mugirya; ne mbazikiriza mu maaso gammwe:
9 Awo Balaki omwana wa Zipoli, kabaka wa Moabu, n'agolokoka n'alwana ne Isiraeri; n'atuma n’ayita Balamu omwana wa Byoli okubakolimira:
10 naye ne ŋŋaana okuwulira Balamu; kyeyava abasabira omukisa nate: bwe ntyo ne mbawonya mu mukono gwe.
11 Ne musomoka Yoludaani, ne mutuuka ku Yeriko: n'ab'e Yeriko ne balwana nammwe, Omwamoli, n'Omuperizi, n'Omukanani, n'Omukiiti, n'Omugirugaasi, n'Omukiivi, n'Omuyebusi; ne mbawa mu mukono gwammwe.
12 Ne ntuma ennumba mu maaso gammwe, n'ebagoba mu maaso gammwe bakabaka bombi ab'Abamoli; si na kitala kyo newakubadde omutego gwo.
13 Ne mbawa ensi gy'otaakolera mirimu, n'ebibuga bye mutaazimba, ne mubibeeramu; ensuku ez'emizabbibu n'ez'emizeyituuni ze mutaasimba ze mulyako.
14 Kale kaakano mutyenga Mukama, mumuweerezanga mu mazima awatali bukuusa: era muggyeewo bakatonda bajjajjammwe be baaweerezanga emitala w'Omugga, ne mu Misiri; muweerezenga Mukama.
15 Era oba nga mulowooza nga kibi okuweerezanga Mukama, mulonde leero gwe munaaweerezanga; oba bakatonda bajjajjammwe abaali emitala w'Omugga be baaweerezanga, oba bakatonda ab'Abamoli, bannannyini nsi mwe muli: naye nze n'ennyumba yange, ffe tunaaweerezanga Mukama.
16 Abantu ne baddamu ne bagamba nti Kikafuuwe ffe okuleka Mukama okuweerezanga bakatonda abalala;
17 kubanga Mukama Katonda waffe, oyo ye yatulinnyisa ffe ne bajjajjaffe okutuggya mu nsi ey'e Misiri, mu nnyumba ey'obuddu, era ye yakola obubonero buli obunene mu maaso gaffe, n'atukuuma mu kkubo lyonna lye twayitamu, ne mu mawanga gonna ge twayitangamu wakati:
18 Mukama n'agobamu amawanga gonna mu maaso gaffe, Abamoli abaali mu nsi: era naffe kyetunaava tuweereza Mukama; kubanga ye Katonda waffe.
19 Yoswa n'agamba abantu nti Temuyinza kuweerezanga Mukama; kubanga ye Katonda omutuukuvu; ye Katonda ow'obuggya; taasonyiwenga kwonoona kwammwe newakubadde ebibi byammwe.
20 Oba nga munaalekanga Mukama, ne muweerezanga bakatonda abaggya, n'alyoka akyuka n'abakola obubi, n'abazikiriza, ng'amaze okubakola obulungi.
21 Abantu ne bagamba Yoswa nti Nedda, naye tunaaweerezanga Mukama.
22 Yoswa n'agamba abantu nti Muli bajulirwa bammwe mwekka nga mulonze Mukama okumuweerezanga. Ne boogera nti Tuli bajulirwa.
23 Kale kaakano muggyeewo bakatonda abaggya abali mu mmwe, mukyuse omutima gwammwe eri Mukama Katonda wa Isiraeri.
24 Abantu ne bagamba Yoswa nti Mukama Katonda waffe tunaamuweerezanga, n’eddoboozi lye tunaaliwuliranga.
25 Bw'atyo Yoswa n'alagaana endagaano n'abantu ku lunaku olwo, n'abateekera etteeka n'ekiragiro mu Sekemu.
26 Yoswa n'awandiika ebigambo ebyo mu kitabo eky'amateeka ga Katonda; n'atwala ejjinja eddene, n'alisimba awo wansi w'omwera ogwali ku kifo ekitukuvu ekya Mukama.
27 Yoswa n'agamba abantu bonna nti Laba, ejjinja lino linaabanga mujulirwa gye tuli; kubanga liwulidde ebigambo byonna ebya Mukama by'atugambye: kyelinaavanga libeera mujulirwa gye tuli, muleme okwegaana Katonda wammwe.
28 Awo Yoswa n'asiibula abantu, buli muntu agende mu butaka bwe.
29 Awo oluvannyuma lw'ebyo Yoswa omwana wa Nuni, omuweereza wa Mukama, n'alyoka afa, ng'amaze emyaka kikumi mu kkumi.
30 Ne bamuziika mu nsalo ey'obutaka bwe mu Timunasusera, ekiri mu nsi ey'ensozi eya Efulayimu, ku luuyi olw'obukiika obwa kkono olw'olusozi Gaasi.
31 Abaisiraeri ne baweereza Mukama ennaku zonna eza Yoswa, n'ennaku zonna ez'abakadde abaasigalawo Yoswa ng'amaze okufa, era abaamanya emirimu gyonna egya Mukama, gye yakolera Isiraeri.
32 N'amagumba ga Yusufu, abaana ba Isiraeri ge baggya mu Misiri ne bajja nago, ne bagaziika mu Sekemu, mu kitundu eky'ensi Yakobo kye yagula eri batabani ba Kamoli kitaawe wa Sekemu ebitundu ebya ffeeza kikumi: ne gaba obusika obw'abaana ba Yusufu.
33 Eriyazaali omwana wa Alooni n'afa; ne bamuziika ku lusozi lwa Finekaasi omwana we, lwe yaweebwa mu nsi ey'ensozi eya Efulayimu.


text:
Isomo 8
Habwaki Ruhanga aikiriza Obubi n’Okubonabona?
1. Obubi bukatandika buta?
Obubi bukatandika obu Setani y’abalize ekisuba ekyabandize. Setani akaba ali maraika ahikirire baitu ‘ataikale omu mananu.’ (Yohana 8:44) Akegondeza okuramya okwiina kuheebwa Ruhanga. Akabihabiha Hawa omukazi ayabandize kujeemera Ruhanga, hanyuma na Adamu nawe akabeteranizaho omu bujeemu obu. Okubonabona n’okufa bikaijaho habw’omulingo Adamu y’acwiremu.
Setani obu y’aletiire Hawa kujeemera Ruhanga, akatandikaho obujeemu hali obulemi bwa Ruhanga. Abantu abarukukira obwingi beteranize ha Setani bayanga Obulemi bwa Ruhanga. Omu mulingo ogu, Setani afookere “omulemi wensi.”
2. Ebihangwa bya Ruhanga bikaba bitahikirire?
Byoona Ruhanga ebi y’ahangire bikaba bihikirire. Akahanga abamaraika n’abantu nibasoborra kimu kumworobera. (Ekyebiragiro 32:4, 5) Kandi akatuhanga twiina obugabe bw’okwecweramu kukora ekirungi rundi ekibi. Obugabe obu butusobozesa kwoleka ngu mali nitugonza Ruhanga.
3. Habwaki Ruhanga alekereho okubonabona n’okuhikya hati?
Habwaki Yahwe alekere obujeemu kugenda omu maiso? Akikozire kusobora kwoleka abantu ngu We nambere atali, tibarukusobora kwerema bonka. (Omugambizi 7:29; 8:9) Harabireho emyaka 6,000 kuruga omuntu ahangwa baitu abebembezi b’ensi tibasoboire kumaraho bulemu, obucwi bw’ebiragiro, obutali bwinganiza, rundi endwaire.
Butasisana obulemi bw’abantu, obwa Ruhanga bugasira boona ababwikiriza. (Isaya 48:17, 18) Omu kasumi akatali kahara Ruhanga obw’araihaho gavumentu z’abantu zoona, abo bonka abaikiriza kuba hansi y’obulemi bwe nubo bonka abarasigara omu nsi.
4. Okugumisiriza kwa Ruhanga kutuhereza akagisa k’okukora ki?
Setani akagamba ngu abantu boona bahereza Ruhanga habwokuba aina eby’abaha. Haroho omulingo ogw’orukusobora kwoleka ngu ebya Setani y’abalize bisuba. Okugumisiriza kwa Ruhanga itweena kutuha akagisa k’okwoleka rubaju ki oru tukusagika—orwa Ruhanga rundi orwa’bantu. Omulingo ogu twetwaramu nugwo gwoleka rubaju ki oru tukomereho kusagika.
5. Nitusobora tuta kukomamu Ruhanga nk’Omulemi waitu?
Obu twega ebirukukwata ha kuramya okw’amananu kandi tukabikorraho, tuba tukomeremu Ruhanga kuba mulemi waitu. (Yohana 4:23) Kandi obu twanga kwetahiriza omu bulemu n’eby’obulemi bw’ensi enu nkoku Yesu y’akozere, tuba twecwire ha bulemi bwa Setani.
Setani akozesa obusobozi bwe kuletera abantu kukora ebintu eby’obusihani. Abamu ha banyabuzaale baitu n’enganjani zaitu obu baturora tutakukora ebintu ebibi batusekereza n’obundi batuhakaniza. (1 Petero 4:3, 4) Nahabwekyo twiina kucwamu eki turakora. Turakomamu kukoragana n’abantu abarukugonza Ruhanga, n’okworobera ebiragiro bye eby’amagezi? Obu turakora tutyo, nitwija kwoleka ngu mali Setani akaba n’abaza ebisuba obu y’agambire ngu abantu tibarukusobora kuhereza Ruhanga baine ebizibu.
Okugonza Ruhanga okw’agirra abantu tikurukutulekamu okugurukyagurukya kwoona ngu naija kumaraho okubonabona. Boona abarukwikiriza kinu nibaija kwegondeza omu nsi ebiro byoona.
Manya Ebirukukiraho
Baibuli Mali Eyegesa Ki?


text:
Emizannyo
Beckham yali afuuse nantagambwaako
Ali Mivule
October 22nd, 2013
Eyali omutendesi wa Manchester United, Sir Alex Fergusson avuddemu omwaasi ku nsonga za David Beckham
Ferguson ng’ayogerako eri bannamawulire agambye nti Beckham yali awulira agezze nnyo n’okumusinga era nga yalina okweyongerayo
Ono agambye nti yayawukana ne Beckham oluvanyuma lw’okumunenyaako ow’engeri gyebazanyamu mu kikopo kya FA, tiimu ya Arsenal emale ebawangule.
Beckham, eyawangula ebikopo ya Premier 6 n’ebya FA 2 kko n’ekya champions 1 yatundibwa mu tiimu kya Real Madrid mu mwaka gwa 2003


text:
Chapter 39
1 Nayogera nti Neekuumanga amakubo gange, Nnemenga okwonoonya olulimi lwange: Naasibanga akamwa kange n'olukoba, Omubi ng'ali mu maaso gange.
2 Nasiruwala obutayogera, nasirika, newakubadde ebirungi saabyogera; Okunakuwala kwange ne kweyongera.
3 Omutima gwange ne gwaka munda yange; Bwe nnali ndowooza, omuliro ne gukoleera: Ne ndyoka njogera n'olulimi lwange:
4 Mukama, ontegeeze enkomerero yange, N'ekigera eky'ennaku zange bwe kiri; Ntegeere bwe ndi omumenyefu.
5 Laba, ennaku zange wazikola ng'enta; N'obulamu bwange buli nga si kintu gy'oli: Mazima, buli muntu, bw'anywerera ddala, mukka bukka. (Seera)
6 Mazima buli muntu atambula mu kifaananyi ekitaliimu. Mazima, beeraliikiririra bwereere: Akuuma obugagga, so tamanya agenda okubutwala.
7 Ne kaakano, Mukama, nnindirira ki? Mu ggwe mwe nnina essuubi.
8 Onziye mu byonoono byange byonna; Tonfuula kivume kya basirusiru.
9 Nasiruwala, saayasamya kamwa kange; Kubanga wakikola.
10 Onzigyeko omuggo gwo: Mmaliddwamu amaanyi olw'okukuba kw'omukono gwo.
11 Bw'obuuliriranga omuntu n'okunenya olw'obutali butuukirivu, Omumaliramu ddala obulungi bwe, ng'ennyenje: Mazima, buli muntu mukka. (Seera)
12 Wulira okusaba kwange, ai Mukama, okkirize okukaaba kwange; Tosirikira maziga gange: Kubanga nze ndi mugenyi gy'oli, Omutambuze, nga bajjajja bange bonna bwe baali.
13 Onsaasire, ndyoke nziremu amaanyi, Nga sinnava muno ne ssibeerawo.


text:
Chapter 5
1 Mukama n'agamba Musa nti
2 Lagira abaana ba Isiraeri, baggye mu lusiisira buli mugenge, na buli muziku, na buli atali mulongoofu olw'omufu:
3 abasajja era n'abakazi munaabaggyangamu, munaabafulumyanga ebweru w'olusiisira; balemenga okwonoona olusiisira lwabwe, lwe ntuulamu wakati.
4 Abaana ba Isiraeri ne bakola bwe batyo, ne babafulumya ebweru w'olusiisira: nga Mukama bwe yagamba Musa, abaana ba Isiraeri bwe baakola bwe batyo.
5 Mukama n'agamba Musa nti
6 Gamba abaana ba Isiraeri nti Omusajja oba omukazi bw'anaakolanga ekibi kyonna abantu kye bakola, okusobya Mukama, omuntu oyo n'abaako omusango;
7 kale banaayatulanga ekibi kye bakoze: era anaaliyiranga ddala byonna olw'omusango gwe, n'assaako n'ekitundu kyabyo eky'okutaano, n'abiwa oyo gw'azzizzaako omusango.
8 Naye omuntu oyo bw'aba nga talina muganda we gwe bayinza okuliyira olw'omusango, ebyo bye baliwa olw'omusango bye baliyira Mukama binaabanga bya kabona; era n'endiga ennume ey'okutangirira, gye banaamutangirizanga.
9 Na buli kiweebwayo ekisitulibwa ku bintu byonna ebitukuw eby'abaana ba Isiraeri, bye baleetera kabona, kinaabanga kikye.
10 N'ebintu ebya buli muntu ebitukuzibwa, binaabanga bibye: ekintu kyonna omuntu yenna ky'anaawanga kabona, kinaabanga kikye.
11 Mukama n'ayogera ne Musa nti
12 Yogera n'abaana ba Isiraeri, obagambe nti Omukazi w'omuntu yenna bw'anaakyamanga, n'amusobyako,
13 omusajja n'asula naye, ne kikwekebwa amaaso ga bbaawe, ne kikisibwa, ye n'ayonooneka, ne wataba mujulirwa amulumiriza, era nga tebamusisinkanirizza;
14 omwoyo ogw'obuggya ne gumujjira, n'akwatirwa mukazi we obuggya, naye ng'ayonoonese: oba omwoyo ogw'obuggya bwe gunaamujjiranga, n'akwatirwa mukazi we obuggya, so naye nga tayonoonese:
15 kale omusajja anaaleetanga mukazi we eri kabona, n'amuleetera ekitone kye, ekitundu eky'ekkumi ekya efa eky'obutta obwa sayiri; tafukangako mafuta gonna, so tateekangako mugavu; kubanga kye kiweebwayo eky'obutta olw'obuggya, ekiweebwayo eky'obutta eky'okujjukiza, ekijjukiza obutali butuukirivu.
16 Awo kabona anaamusembezanga, n'amuteeka mu maaso ga Mukama:
17 kabona n'addira amazzi amatukuvu mu kintu eky'ebbumba; ne ku nfuufu eri wansi mu weema kabona anaatolangako, n'agiteeka mu mazzi:
18 kabona n'ateeka omukazi mu maaso ga Mukama n'abikkula ku nviiri ez'oku mutwe gw'omukazi, n'amukwasa mu ngalo ekiweebwayo eky'obutta eky'okujjukiza, kye kiweebwayo eky'obutta eky'obuggya: era kabona anaakwatanga mu mukono gwe amazti agakaawa agaleeta ekikolimo:
19 awo kabona anaamulayizanga, n'agamba omukazi nti Oba nga tewali musajja eyasula naawe, so tokyamanga eri obutali bulongoofu, ng'ofugibwa balo, amazzi gano agakaawa agaleeta ekikolimo tegakubeerako:
20 naye oba nga wakyama, ng'ofugibwa balo, era ng'oyonoonese, era omusajja omulala oba nga yasula naawe atali balo:
21 awo kabona anaalayizanga omukazi ekirayiro eky'okukolima, kabona n'agamba omukazi nti Mukama akufuule ekikolimo n'ekirayiro mu bantu bo, Mukama bw'akoozimbyanga ekisambi kyo, n'atumbiiza olubuto lwo;
22 n'amazzi gano agaleeta ekikolimo ganaagenda mu byenda byo, ne gatumbiiza olubuto lwo, ne gakoozimbya ekisambi kyo; omukazi n'ayogera nti Amina, Amina.
23 Awo kabona anaawandiikanga ebikolimo ebyo mu kitabo, n'abyozaako n'amazzi agakaawa:
24 n’anywesa omukazi amazzi agakaawa agaleeta ekikolimo: amazzi agaleeta ekikolimo ne gayingira mu ye ne gakaawa.
25 Awo kabona anaggyanga ekiweebwayo eky'obutta eky'obuggya mu mukono gw'omukazi, n'awuuba ekiweebwayo eky'obutta mu maaso ga Mukama, n'akireeta eri ekyoto:
26 kabona n'addira olubatu olw'obutta obuweebwayo, okuba ekijjukizo kyabwo, n'abwokera ku kyoto, oluvannyuma n'anywesa omukazi amazzi ago.
27 Awo bw'anaamalanga okumunywesa amazzi, kale olunaatuukanga, bw'anaabanga ayonoonese, era ng'asobezza ku bbaawe, amazzi agaleeta ekikolimo ganaayingirangamu ye ne gakaawa, n'olubuto lwe ne lutumbiira, n'ekisambi kye ne kikoozimba: n'omukazi anaabanga kikolimo mu bantu be.
28 Era omukazi bw'anaabanga tayonoonese, naye nga mulongoofu; kale taabengako kigambo, n'okuba aliba lubuto.
29 Eryo lye tteeka ery'obuggya, omukazi ng'afugibwa bbaawe bw'anaakyamanga n'ayonooneka:
30 oba omwoyo ogw'obuggya bwe gunajjiranga omusajja, n'akwatirwa mukazi we obuggya; awo anaateekanga omukazi mu maaso ga Mukama, ne kabona anaamukoleranga etteeka eryo lyonna:
31 Omusajja n'atabaako butali butuukirivu, n'omukazi oyo anaabangako obutali butuukirivu bwe.


text:
AKULIIRA poliisi y’ebidduka e Najjeera, bodaboda emutomedde n’emumenya okugula bw’abadde asala oluguudo okumpi ne poliisi y’e Katwe.
Eric Okrut, bodaboda yamutomedde agenda mu lukiiko olwayitiddwa akulira poliisi y’ebidduka mu Kampala Norman Musinga.
Muhammed Ngobi eyamutomedde, yabadde ku misinde. Bwe yalabye emmotoka endala nga ziyimiridde owa tulafiki asale oluguudo, teyasimbye n’amutomera.
Abatulafiki banne abaabadde okumpi baamuyodde ne bamutwala mu ddwaaliro e Mulago kyokka ng’okugulu kumenyese.
Ngobi yagezezzaako okudduka kyokka ne bamuzingiza ne bamukwata era akuumirwa ku poliisi e Katwe.
Ngobi akolera ku siteegi ya Usafi , bwe yatuusiddwa ku poliisi baamubuuzizza ebiwandiiko ebimukkiriza okuvuga bodaboda nga tabirina era yalemeddwa n’okuddamu ebibuuzo ebirala bye baabadde bamubuuza.


text:
ESSOMO 5
Samwiri Yakolanga Ebintu Ebirungi
Okuviira ddala mu buto, Samwiri yali aweereza ku weema entukuvu era nga gy’abeera. Ku weema entukuvu abantu gye baagendanga okusinza Yakuwa. Omanyi engeri Samwiri gye yatuuka okuweereza ku weema entukuvu? Nga tetunnalaba ekyo, ka tusooke tulabe ebikwata ku Kaana, maama wa Samwiri.
Kaana yamala ebbanga ddene ng’ayagala okuzaala omwana naye nga tazaala. Yasaba Yakuwa amuyambe. Yasuubiza Yakuwa nti bwe yandizadde omwana omulenzi, yandimuwaddeyo gy’ali amuweerereze ku weema entukuvu era abeere eyo. Yakuwa yaddamu okusaba kwe. Kaana yazaala omwana omulenzi, era n’amutuuma Samwiri. Samwiri bwe yali nga wa myaka esatu oba ena, Kaana yamutwala ku weema entukuvu aweerereze eyo Katonda nga bwe yali asuubizza.
Eli ye yali aweereza nga kabona asinga obukulu ku weema entukuvu mu kiseera ekyo. Batabani be ababiri nabo baali baweereza ku weema eyo. Kijjukire nti weema entukuvu yali nnyumba ya Katonda abantu gye baagendanga okumusinza. Ku nnyumba ya Katonda abantu baalinanga kukolerayo bintu birungi. Kyokka bo batabani ba Eli baakolerangayo ebintu ebibi ennyo. Ebintu ebibi bye baakolanga Samwiri yali abiraba. Samwiri naye yakolanga ebintu ebibi nga batabani ba Eli?— Nedda, ye yeeyisanga bulungi nga bazadde be bwe baamuyigiriza.
Olowooza kiki Eli kye yalina okukolera batabani be ababiri?— Yalina okubabonereza era n’atabakkiriza na kuddamu kuweereza ku nnyumba ya Katonda. Naye ekyo Eli si kye yakola. Yakuwa yamunyiigira era n’anyiigira ne batabani be. Yakuwa yasalawo okubabonereza.
Lumu ekiro Samwiri bwe yali nga yeebase, yawulira omuntu amuyita. Yadduka n’agenda eri Eli naye Eli n’amugamba nti ‘Sinnakuyita.’ Samwiri yaddamu okuwulira omuntu amuyita emirundi emirala ebiri. Ku mulundi ogw’okusatu, Eli yagamba Samwiri nti bw’addamu okuwulira amuyita, amuddemu nti: ‘Ai Yakuwa, yogera mpulira.’ Samwiri bw’atyo bwe yakola. Yakuwa yagamba Samwiri nti: ‘Gamba Eli nti ŋŋenda kubonereza ab’ennyumba ye olw’ebintu ebibi bye bakola.’ Olowooza kyali kyangu Samwiri okubuulira Eli ebigambo ebyo?— Nedda, tekyali kyangu. Naye wadde Samwiri yali atidde, yakola ekyo Yakuwa kye yamugamba okukola. Yakuwa kye yamugamba kyatuukirira. Batabani ba Eli ababiri battibwa, era ne Eli n’afa.
Samwiri yatuteerawo ekyokulabirako ekirungi. Yeeyongera okukola ebintu ebirungi wadde nga yalabanga abalala nga bakola ebintu ebibi. Naawe onooba nga Samwiri n’okola ebintu ebirungi? Bw’onookola bw’otyo, ojja kusanyusa Yakuwa ne bazadde bo.


text:
Bano wadde tebaali baakusasula ssente yonna, kyokka bangi baalemererwa olw’okubulwa ebifo we basula n’okubalabirira mu byokulya.
Kuno yagattako n’okuwaayo ensawo za seminti 800 ze yatikka ku lukululana, Katikkiro bwe yali akyadde e Bugerere mu kukung'aanya ettoffaali.
Mu kuwaayo teyaliiwo, wabula yawulira buwulizi n’asindika ssente ne bagula seminti gwe yawaayo.
Aidah Nantaba, minisita avunaanyizibwa ku bya tekinologiya nga ye yakiikiridde gavumenti eya wakati yagambye nti omugenzi omwaka oguwedde yatumira abakulembeze b’e Kayunga n’abasaba bamuwe pulaani azimbe amasomero mu disitulikiti gy’azaalwa.
Kyokka olw’okuba baali mu kalulu tebaasobola kumuddamu okutuusa lw’afudde.


text:
Minisita avunaanyizibwa ku nsonga z’obwapulezidenti, Esther Mbayo ye yayanjulidde ababaka ab’akakiiko akakola ku nsonga z’obwapulezidenti olukalala lw’abawabuzi 128.
Okusinziira ku lukalala olwo, abawabuzi ba Pulezidenti abasing obungi basasulwa 2,380,000/- kyokka mulimu abasasulwa eziri mu bukadde 15 n’okusingawo. Omu ku bawabuzi ba Pulezidenti, enzaalwa ya Girimaani Klaus E Holderbaum yaliko omubaka wa Girimaani kuno.
Ono buli mwezi asasulwa 7,000,000/-. Abaaliko ku bwakatikkiro wa Uganda kati nga bawabuzi ba Pulezidenti ye Kintu Musoke, Polof. Robin Apolo Nsibambi ne Henry Muganwa Kajura eyali omumyuka owookubiri owa Katikkiro.
Wabula ensasula yaabwe eyawukana kinene. Kajura y’abasinga okusasulwa. Afuna obukadde 15, Kintu Musoke obukadde 11 ate Polof. Nsibambi afuna 2,380,000/-.
Eyali Omumyuka wa Pulezidenti Dr. Specioza Wandira Kazibwe naye ku lukalala kwali ng’asasulwa 2,600,000/- omwezi.
Abaaliko baminisita abali ku lukalala lw’abawabuzi ba Pulezidenti ye; Gerladine Namirembe Bitamazire, Gerald Sendaula, Maria Kiwanuka, Ham Mukasa Mulira, Dr. Beatrice Wabudeya, Gen. Salim Saleh, Dr. Ezra Suruma, Dr. James Makumbi ne Polof. Edward Rumayo.
Dr. Wabudeya, eyaliko Minisita ow’Ensonga za Pulezidenti y’asinga ab’ekiti kino okusasulwa ng’afuna 11,180,000/- omwezi. Abasigadde bonna bali mu bukadde bubiri.
Avunaanyizibwa ku by’amawulire mu maka g’Obwapulezidenti Don Wannyama yannyonnyodde nti Minisitule ey’abakozi ba Gavumenti y’esengeka emisaala gy’abakozi so si Ofi isi oba amaka ga Pulezidenti.
Yagambye nti ye ky’amanyi, nti abawabuzi ba Pulezidenti balina Kontulakiti ez’enjawulo.
Omu ku bawabuzi ba Pulezidenti, Brig. Kasirye Ggwanga bwe yatuukiriddwa yagambye nti ye tafaayo oba banne bwe bawa Pulezidenti amagezi bafuna ssente nnyingi okumusinga.
“Nze ndi mumativu ne ssente ze nsasulwa kuibanga ndi musajja mulimi era omukozi.” Wansi lwe lukalala lw’egimu ku misaala gy’abawabuzi ba Pulezidenti.


text:
Omusumba Joseph Sserwadda nga y’akulira enzilikiliza y’abalokole mu ggwanga asabye omukulembeze w’eggwanga atuukirize eky’okuta abasibe abawerera ddala 1000 abaludde mumakomera agenjawulo okwetoolola eggwanga nga kino kyalina okukolebwa nga Uganda eweza emyaka ataano egyobwetwaze.
Ono era alaze obwennyamivu olw’ababaka ba palamenti abatagaala kusasula musolo ku nsako yaabwe. Bino abyogeredde Namboole mu bubaka bwe obufundikira omwaka 2016.
Posted 23 hours 36 min ago..
Posted 23 hours 28 min ago..
Posted 23 hours 17 min ago..


text:
Omukama wa Bunyoro Solomon Gafabusa Iguru akukkulumidde ekitongole ekivunanyizibwa ku bibira mu gwanga ki National Forestry Authority olw’okwagala okwezza ettaka okutudde ekibira Bugoma lyagamba nti lya Bukama
Omukama Gafabusa agamba nti enkaayana eziri ku ttaka lino zizingamizza enteekateeka z’obukama okulakulanya ettaka lino.
Bino omukama abyogeredde ku bijaguzo bya matikira ge agomulundi ogwa 23 agabadde ku lubiri lwe mu kibuga Hoima nga gavumenti yawakati ekikiriddwa ssaabaminista Ruhankana Rugunda.


text:
Chapter 9
1 Awo olwatuuka Sulemaani bwe yamala okuzimba ennyumba ya Mukama n'ennyumba ya kabaka n'ebyo byonna Sulemaani bye yayagala bye yasiima okukola,
2 awo Mukama n'alabikira Sulemaani omulundi ogw'okubiri, nga bwe yamulabikira e Gibyoni.
3 Awo Mukama n'amugamba nti Mpulidde okusaba kwo n'okwegayirira kwo kw'osabidde mu maaso gange; ntukuzizza ennyumba eno gy'ozimbye okuteeka omwo erinnya lyange emirembe gyonna; n'amaaso gange n'omutima gwange binaabeerangayo obutayosangawo.
4 Naawe bw'onootambuliranga mu maaso gange nga Dawudi kitaawo bwe yatambulanga n'omutima ogw'amazima n'obugolokofu okukolanga nga byonna bwe biri bye nnaakulagira, era bw'onookwatanga amateeka gange n'emisango gyange;
5 awo naanywezanga entebe ey'obwakabaka bwo ku Isiraeri emirembe gyonna; nga bwe nnasuubiza Dawudi kitaawo nga njogera nti Tewaakubulenga musajja wa kutuula ku ntebe ya Isiraeri.
6 Naye bwe munaakyukanga obutangoberera nze, mmwe oba baana bammwe, ne mutakwata biragiro byange n'amateeka gange bye nnateeka mu maaso gammwe, naye ne mugenda ne muweereza bakatonda abalala ne mubasinza;
7 kale ndimalawo Isiraeri mu nsi gye mbawadde; n'ennyumba eno gye ntukuzizza olw'erinnya lyange ndigiggyawo mu maaso gange; kale Isiraeri aliba lugero na kigambo eky'obuwemu mu mawanga gonna;
8 era ennyumba eno newakubadde nga mpanvu bw'eti, naye buli anaagiyitangako aneewuunyanga n'asooza; era balyogera nti Mukama kiki ekimukozezza ensi eno bwe kityo n'ennyumba eno?
9 Awo baliddamu nti Kubanga baaleka Mukama Katonda waabwe eyaggya bajjajjaabwe mu nsi y'e Misiri, ne bakwata bakatonda abalala ne babasinza ne babaweereza; Mukama kyavudde abaleetako obubi buno bwonna.
10 Awo olwatuuka emyaka amakumi abiri bwe gyayitawo, Sulemaani mwe yazimbira ennyumba zombi, ennyumba ya Mukama n'ennyumba ya kabaka,
11 (era Kiramu kabaka w'e Ttuulo yali amulabidde Sulemaani emivule n'emiberosi n'ezaabu nga byonna bwe byali bye yayagala,) awo kabaka Sulemaani n'awa Kiramu ebibuga amakumi abiri mu nsi y'e Ggaliraaya.
12 Awo Kiramu n'afuluma mu Ttuulo okulambula ebibuga Sulemaani by'amuwadde: n'atabisiima.
13 N'ayogera nti Bibuga ki bino by'ompadde, muganda wange? N'abiyita ensi Kabuli ne leero.
14 Awo Kiramu n'aweereza kabaka zaabu talanta kikumi mu abiri.
15 Era eno ye nsonga y'okusolooza kabaka Sulemaani kwe yasolooza; okuzimba ennyumba ya Mukama n'ennyumba ye ne Miiro ne bbugwe wa Yerusaalemi ne Kazoli ne Megiddo ne Gezeri.
16 Falaawo kabaka w'e Misiri yali atabadde n'amenya Gezeri n'akyokya omuliro n'atta Abakanani abatuula mu kibuga n'akiwa muwala we muka Sulemaani okuba omugabo.
17 Sulemaani n'azimba Gezeri ne Besukolooni ekya wansi
18 ne Baalasi ne Tamali mu ddungu, mu nsi,
19 n'ebibuga byonna eby'okuterekeramu Sulemaani bye yalina n'ebibuga eby'amagaali ge n'ebibuga eby'abasajja be abeebagala embalaasi n'ebyo Sulemaani bye yayagala okuzimba mu Yerusaalemi olw'okwesanyusa ne ku Lebanooni ne mu nsi yonna gye yatwala.
20 Abantu bonna abaali basigadde ku b'Amoli n'Abakiiti n'Abaperizi n'Abakiivi n'Abayebusi abatali ba ku baana ba Isiraeri;
21 abaana baabwe abaasigala oluvannyuma lwabwe mu nsi abaana ba Isiraeri be bataayinza kuzikiririza ddala, abo Sulemaani be yasoloozaako abaddu ne leero.
22 Naye Sulemaani teyafuula baddu ku baana ba Isiraeri; naye baabanga basajja balwanyi n'abaweereza be n'abakulu be n'abaami be era abaafuganga amagaali ge n'abasajja be abeebagalanga embalaasi.
23 Abo be baali abaami abakulu abaalabirira omulimu gwa Sulemaani, ebikumi bitaano mu ataano abaafuganga abantu abaakola omulimu.
24 Naye muwala wa Falaawo n'ava mu kibuga kya Dawudi n'ayambuka n'ajja mu nnyumba ye Sulemaani gye yali amuzimbidde: awo n'azimba Miiro.
25 Era Sulemaani n'awangayo emirundi esatu buli mwaka ebiweebwayo ebyokebwa n'ebiweebwayo olw'emirembe ku kyoto kye yazimbira Mukama, ng'ayotereza obubaane wamu ku kyoto ekyali mu maaso ga Mukama. Bw'atyo bwe yamala ennyumba.
26 Awo kabaka Sulemaani n'asibira empingu eya malikebu e Eziyonigeba ekiriraanye e Erosi ku ttale ly'Ennyanja Emmyufu mu nsi ey'e Edomu.
27 Kiramu n'aweerereza mu mpingu abaddu be abalunnyanja abamanyi ennyanja, wamu n'abaddu ba Sulemaani.
28 Ne bajja e Ofiri ne bakimayo zaabu talanta ebikumi bina mu abiri ne bagireeta eri kabaka Sulemaani.


text:
Olugero 9: Nuuwa Azimba Eryato
NUUWA yalina omukyala era n’abaana ab’obulenzi basatu. Amannya g’abaana be gaali Seemu, Kaamu ne Yafeesi. Era buli mwana yalina omukyala. N’olwekyo, mu maka ga Nuuwa mwalimu abantu munaana.
Katonda yagamba Nuuwa okukola ekintu ky’atakolangako. Yamugamba okuzimba eryato eddene. Eryato lino lyali ggazi ng’emmeeri, naye nga lifaanana ng’ekibokisi ekinene, era ekiwanvu. ‘Likole nga lya myaliiro esatu,’ bw’atyo Katonda bwe yagamba, ‘era oliteekemu ebisenge.’ Ebisenge byali bya Nuuwa n’ab’omu maka ge, ebisolo, era n’emmere bonna gye bandyetaaze.
Katonda era yagamba Nuuwa okulikola obulungi amazzi galeme kuliyingiramu. Katonda n’agamba: ‘Ŋŋenda okuleeta amataba g’amazzi nzikirize ensi yonna. Buli ataabeere mu lyato ajja kufa.’
Nuuwa n’abaana be baagondera Yakuwa ne batandika okulizimba. Naye abantu abalala bo baasekanga busesi. Beeyongera kuba babi. Tewali n’omu yakkiriza Nuuwa bwe yabagamba ekyo Katonda kye yali agenda okukola.
Kyatwala ekiseera kiwanvu okuzimba eryato kubanga lyali ddene nnyo. Ddaaki, nga wayiseewo emyaka mingi, lyamalirizibwa. Olwo, Katonda n’agamba Nuuwa okuyingiza ebisolo mu lyato. Ku bika by’ebisolo ebimu, Katonda yamugamba kuyingiza bibiri bibiri, ekisajja n’ekikazi. Naye ebika by’ebisolo ebirala, Katonda yagamba Nuuwa okuyingiza musanvu. Era Katonda yagamba Nuuwa okuyingiza ebika eby’enjawulo byonna eby’ebinyonyi. Nuuwa yakola nga Katonda bwe yamulagira.
Oluvannyuma, Nuuwa n’ab’omu maka ge nabo ne bayingira mu lyato. Era Katonda n’aggalawo oluggi. Nga bali munda, Nuuwa n’ab’omu maka ge baalindirira. Kiteeberezeemu ng’oli wamu nabo mu lyato mulindirira. Ddala amataba ganajja nga Katonda bwe yagambye?
Olubereberye 6:9-22; 7:1-9.
Ebibuuzo
- Bameka abaali mu maka ga Nuuwa, era batabani be abasatu be baani?
- Kintu ki ekitaali kya bulijjo Katonda kye yagamba Nuuwa okukola, era lwaki?
- Baliraanwa ba Nuuwa baakola ki bwe yabategeeza ebikwata ku lyato?
- Kiki Katonda kye yagamba Nuuwa okukola ku bikwata ku bisolo?
- Oluvannyuma lwa Katonda okuggalawo oluggi lw’eryato, Nuuwa n’ab’omu maka ge baalina kukola ki?
Ebibuuzo ebyongerezeddwako
- Soma Olubereberye 6:9-22.
Kiki ekyafuula Nuuwa okuba omusinza wa Katonda ow’enjawulo? (Lub. 6:9, 22)
Yakuwa atunuuliira atya ettemu, era kino kyanditukutteko kitya nga tulondawo eby’okwesanyusaamu? (Lub. 6:11, 12; Zab. 11:5)
Tuyinza tutya okukoppa Nuuwa bwe tufuna obulagirizi okuyitira mu ntegeka ya Yakuwa? (Lub. 6:22; 1 Yok. 5:3)
- Soma Olubereberye 7:1-9.
Eky’okuba nti Yakuwa yatunuulira Nuuwa ng’omuntu omutukirivu wadde nga yali tatuukiridde, kituzaamu kitya amaanyi? (Lub. 7:1; Nge.10:16; Is. 26:7)


text:
Omusuubizi w’omu Kampala amuloopye ku poliisi ng’amulanga kumufera n’amutwalako ebintu bye eby’omu dduuka.
Pamela Musiimenta akola ogw’okuyooyoota abantu ku Equatorial Mall ye yamuloopye ku poliisi y’e Katwe ng’amulumiriza okukozesa olukujjukujju n’amutwalako ebintu bye eby’omu dduuka n’agaana okumusasula ssente ze obukadde busatu.
Musiimenta agamba nti wiiki ewedde Black yamutuukirira nga kasitoma ng’ayagala okumukolako kyokka olw’obudde obutono ne kitasoboka.
Enkeera yaddamu n’amukubira essimu n’amusaba amusange e Zzana ku Ntebe Road ewa muganda we amutwalire ebintu omwabadde: engatto n’ensawo eby’omulembe, obuwoowo, ebyokwewunda, ebizigo, bed cover n’ebirala.
Olwatuuse ne mukubira ssimu n’antegeeza nga bw’atambuddemu kyokka ebintu mbireke agenda kunsidikira ssente ku Mobile Money.
Era waayise eddakiika mbale n’afuna obubaka obulaga nti afunye ssente ku ssimu kyokka yagenze okutuuka ku dduuka okuggyako ssente nga teziriiko newankubadde yabadde afunye obubaka.
Okuddamu okumukubira essimu ng’ambuzaabuza n’oluvannyuma n’agaana okukwata essimu.
Cyprius Byamugisha omuserikale ku poliisi y’e Katwe yakakasizza Musiimenta okuggula ku Black omusango gw’okukozesa olukujjukujju namuggyako ebintu oguli ku fayiro nnamba SD Ref: 51/02/06/17.
Byamugisha yategeezezza nti balindiridde Musiimenta kuleeta bajulizi bwe baamutumye basobole okwongerayo fayiro y’omusango mu kkooti Black avunaanibwe.
Wadde Musiimenta agamba abanja obukadde 3, mu sitatimenti yalaze nti abanja emitwalo 77 kyokka waliwo ebintu ebirala bye yeerabidde okuteekako ng’ali ku poliisi.
Wabula Black bwe yabuuziddwa ku nsonga eno yagambye nti ebyo tabimanyi era teyeetaaga muntu amutawaanya kati kubanga ateekateeka lugendo lwe kufuluma mu ggwanga.


text:
Olugero 104: Yesu Addayo mu Ggulu
ENNAKU bwe ziyitawo, Yesu alabikira abagoberezi be emirundi mingi. Lumu abayigirizwa nga 500 bamulaba. Bw’abalabikira, omanyi Yesu ky’ababuulira? Obwakabaka bwa Katonda. Yakuwa yatuma Yesu ku nsi okuyigiriza ku Bwakabaka. Era yeeyongera okukola ekyo n’oluvannyuma lw’okuzuukizibwa mu bafu.
Ojjukira Obwakabaka bwa Katonda kye buli? Yee, Obwakabaka gavumenti yennyini eya Katonda eri mu ggulu, era Yesu y’Oyo Katonda gwe yalonda okubeera kabaka waayo. Nga bwe tuyize, Yesu yalaga nga bw’alibeera kabaka ow’ekitalo ng’aliisa abalumwa enjala, ng’awonya abalwadde, era ng’azuukiza n’abafu!
N’olwekyo, Yesu bw’alifuga nga kabaka mu ggulu okumala emyaka lukumi, embeera eribeera etya ku nsi? Yee, ensi yonna ejja kufuuka olusuku lwa Katonda olulabika obulungi. Tewalibaawo ntalo, bumenyi bw’amateeka, bulwadde, wadde okufa. Tumanyi nti kiriba bwe kityo kubanga Katonda yakola ensi okubeera olusuku olulungi abantu balweyagaliremu. Eyo ye nsonga lwaki yakola olusuku Adeni ku lubereberye. Era Yesu ajja kukakasa nti Katonda by’ayagala bikolebwe bituukirizibwa.
Kati ekiseera kituuka Yesu okuddayo mu ggulu. Okumala ennaku 40 Yesu abadde alabikira abayigirizwa be. N’olwekyo bakakafu nti mulamu nate. Naye nga tannaleka bayigirizwa be abagamba: ‘Musigale mu Yerusaalemi okutuusa bwe mulifuna omwoyo omutukuvu.’ Omwoyo omutukuvu ge maanyi ga Katonda agakola, okufaananako empewo ekunta, agajja okuyamba abagoberezi be okukola Katonda by’ayagala. Mu nkomerero, Yesu abagamba: ‘Mujja kubuulira ebinkwatako okutuuka mu bitundu by’ensi ebikomererayo.’
Yesu bw’amala okwogera bino, ekintu ekyewuunyisa kibaawo. Atandika okwambuka mu ggulu, nga bw’olaba awo mu kifaananyi. Awo ekire ne kimusiikiriza, era abayigirizwa tebaddamu kulaba Yesu. Yesu agenda mu ggulu, era n’atandika okufuga abagoberezi be abali ku nsi.
1 Abakkolinso 15:3-8; Okubikkulirwa 21:3, 4; Ebikolwa 1:1-11.
Ebibuuzo
- Lumu abayigirizwa nga bameka abalaba Yesu, era kiki ky’ababuulira?
- Obwakabaka bwa Katonda kye ki, era embeera enaabeera etya ku nsi nga Yesu afuga nga Kabaka okumala emyaka lukumi?
- Yesu alabikidde abayigirizwa be okumala ennaku mmeka, naye kati ekiseera kituuse akole ki?
- Nga tannaleka bayigirizwa be, kiki Yesu ky’abagamba okukola?
- Kiki kye mulaba mu kifaananyi, era lwaki abatume baba tebakyasobola kumulaba?
Ebibuuzo ebyongerezeddwako
- Soma 1 Abakkolinso 15:3-8.
Lwaki omutume Pawulo yali ayogera n’obukakafu ku bikwata ku kuzuukira kwa Yesu, era bintu ki Abakristaayo bye bayinza okwogerako n’obukakafu leero? (1 Kol. 15:4, 7, 8; Is. 2: 2, 3; Mat. 24:14; 2 Tim. 3:1-5)
- Soma Ebikolwa 1:1-11.
Omulimu gw’okubuulira gwabuna kutuuka wa, nga bwe kyalagulwa mu Ebikolwa 1:8? (Bik. 6:7; 9:31; 11:19-21; Bak. 1:23)


text:
OBULAMU BW'EKIKRISTAAYO N'OBUWEEREZA–AKATABO K'ENKUŊŊAANA Apuli 2017
Ennyanjula Ze Tuyinza Okukozesa
Ennyanjula ze tuyinza okukozesa okugaba magazini ya Zuukuka! n’okuyigiriza amazima agakwata ku Bwakabaka bwa Katonda. Kozesa ebyokulabirako ebyo okutegeka ennyanjula zo.
EKIGAMBO KYA KATONDA KYA BUGAGGA
Kkiriza Yakuwa Akubumbe
Omubumbi Okukulu atubumba mu by’omwoyo, naye naffe tulina okubaako kye tukolawo.
OBULAMU BW’EKIKRISTAAYO
Baanirize n’Essanyu
Buli muntu ajja mu nkuŋŋaana zaffe asaanidde okukiraba nti tulina okwagala okwa nnamaddala. Kiki ky’oyinza okukola okulaba nti wabaawo essanyu ku Kizimbe ky’Obwakabaka?
EKIGAMBO KYA KATONDA KYA BUGAGGA
Olina ‘Omutima Ogumanyi’ Yakuwa?
Mu Yeremiya essuula 24, Yakuwa Katonda yageraageranya abantu ku mitiini. Baani abaali ng’emitiini emirungi, era tuyinza tutya okubakoppa?
LIVING AS CHRISTIANS
Abo Abaggwaamu Amaanyi Bazzeemu Amaanyi
Omuntu bw’aggwaamu amaanyi mu by’omwoyo, asigala wa muwendo eri Yakuwa Katonda. Tusobola tutya okuyamba abali ng’abo okukomawo mu kibiina?
EKIGAMBO KYA KATONDA KYA BUGAGGA
Beera Muvumu nga Yeremiya
Yeremiya yamala emyaka 40 ng’alangirira nti Yerusaalemi kyali kigenda kuzikirizibwa. Kiki ekyamuyamba okweyongera okulangirira obubaka obwo n’omuvumu?
OBULAMU BW’EKIKRISTAAYO
Ennyimba z’Obwakabaka Zituzzaamu Amaanyi
Okuyimba ennyimba z’Obwakabaka kyazzamu amaanyi Abakristaayo abaali mu nkambi y’abasibe ey’e Sachsenhausen. Ennyimba ezo zisobola okutuzzaamu amaanyi nga tuli mu mbeera enzibu.
EKIGAMBO KYA KATONDA KYA BUGAGGA
Yakuwa Yali Yayogera Dda ku Ndagaano Empya
Njawulo ki eriwo wakati w’endagaano empya n’endagaano y’Amateeka, era lwaki emiganyulo gyayo gya lubeerera?


text:
Minisita awabudde ababaka ku bya Mukiibi: 'Polofeesa mumuleke awummule mirembe'
FAMIRE ya Ssekabaka Daudi Chwa II basimbidde Buganda Land Board ekkuuli ku ssente obuwumbi 300 ze bagenda okusasulwa mu ttaka ly'e Masajja.
ENTIISA ebuutikidde abatuuze b'e Najjanankubi mu munisipaali y'e Makindye mu Namuli zooni omuvubuka bw'akakkanye ku kitaawe n'amutema akabazi ku mutwe...
POLIISI yeekyusizza ku by’okudda kwa mukama waabwe Gen. Kale Kayihura mu ggwanga nga bwe kyali kitegeezeddwa nti yali waakukomawo ku Lwokusatu (eggulo)...
Omulamuzi w’eddaala erisooka ku kkooti y’e Nakawa, Noah Ssajjabbi alagidde abasajja 20 abavunaanibwa omusango gw’okutemula eyali omwogezi wa poliisi mu...
POLIISI yasoose kutegeeza nti mukama waabwe Gen. Kale Kayihura ali mu mbeera nnungi era ali ku mirimu emitongole e Turkey.
TAATA agenze okutaawulula mutabani we John Ssempaka ku mukamwana gw’abadde ayagala okutta. Gye biggweeredde nga y'alusuddemu akaba!
Gavumenti eggyeewo VAT ku bibajje ebikolebwa mu Uganda nga bikolebwa mu bintu ebiva wano mu Uganda.
Ebyobulimi bifunye obuwumbi 863 (bye bitundu 3.5%) wadde ng’abantu ebitundu 75 ku 100 ebyobulimi mwe baggya ekigulira magala eddiba.
LUKIA Mukalazi Ssentebe wa Wansanso Zooni e Kibuye nnyina wa Ssemwanga omuto eyamukuza ayogedde ku bulamu bwe naategeeza nti ebintu bingi ebibadde byogerwa...
09 Jul 2017
09 Jul 2017
09 Jul 2017
09 Jul 2017
09 Jul 2017


text:
Essuula 6
1 Kale tunaayogeza tutya? Tunyiikirenga okukola ekibi ekisa kyeyongerenga?
2 Kitalo. Abaafa ku kibi, tunaabeeranga tutya abalamu mu kyo nate?
3 Oba temumanyi nga ffe fenna, abaabatizibwa okuyingira mu Kristo Yesu nga twabatizibwa kuyingira mu kufa kwe?
4 Kyetwava tuziikibwa awamu naye mu kubatizibwa okuyingira mu kufa: nga Kristo bwe yazuukizibwa mu bafu olw'ekitiibwa kya Kitaawe, bwe tutyo naffe tutambulirenga mu bulamu obuggya.
5 Kuba obanga twagattibwa wamu naye mu kifaananyi ky'okufa kwe, era tuligattibwa ne mu kifaananyi ky'okuzuukira kwe
6 bwe tumanya kino ng'omuntu waffe ow'edda yakomererwa wamu naye, omubiri gw'ekibi gulyoke guggibwewo, tuleme okubeeranga nate abaddu b'ekibi;
7 kubanga afa nga takyaliko musango eri ekibi.
8 Naye oba nga twafiira wamu ne Kristo, era tukkiriza nga tulibeera balamu wamu naye;
9 bwe tumanyi nga Kristo yamala okuzuukizibwa mu bafu takyafa nate; okufa tekukyamufuga.
10 Kubanga okufa kwe yafa yafa ku kibi omulundi gumu: naye obulamu bw'alina, ali nabwo eri Katonda.
11 Bwe mutyo nammwe mwerowoozenga okubeera abafa ku kibi, naye abalamu eri Katonda mu Kristo Yesu.
12 Kale ekibi kiremenga okufuga nu mubiri gwammwe ogufa, okuwuliranga okwegomba kwagwo:
13 so temuwangayo bitundu byanmwe eri ekibi okubanga eby'okukoza obutali butuukirivu; naye mwewengayo eri Katonda, ng'abaamu abaava mu bafu, n'ebitundu byammwe okubanga eby'okukoza obutuukirivu eri Katonda.
14 Kubanga ekibi tekiibenga mukama wammwe; kubanga amateeka si ge gabafuga, wabula ekisa.
15 Kale tukole tutya? tukolenga ekibi, kubanga amateeka si ge atufuga, wabula ekisa? Kitalo.
16 Temumanyi nga gwe mwewa okuba abaddu b'okuwulira, muli baddu b'oyo gwe muwulira, oba ab'ekibi okuleeta okufa, oba ab'okuwulira okuleeta obutuukirivu?
17 Naye Katonda yeebale, kubanga mwabanga baddu ba kibi, naye mwawulira mu mutima engeri eyo y'okuyigirizibwa gye mwaweebwa;
18 kale bwe mwaweebwa eddembe kuva mu kibi, ne mufuuka abaddu b'obutuukirivu.
19 Njogera mu buntu olw'obunafu bw'omubiri gwammwe: kuba nga bwe mwawangayo ebitundu byammwe okuba baddu eri obugwagwa n'eri obujeemu okujeemanga, bwe mutyo kaakano muwengayo ebitundu byanmwe okubanga abaddu eri obutuukirivu okutukuzibwa.
20 Kubanga bwe mwabanga abaddu b'ekibi, mwabanga ba ddembe eri obutuukirivu.
21 Kale bibala ki bye mwalina mu biro biri eby'ebigambo ebibakwasa ensonyi kaakano? kubanga enkomerero yaabyo kufa.
22 Naye kaakano bwe mwaweebwa eddembe okuva mu kibi, ne mufuuka abaddu ba Katonda, mulina ebibala byammwe olw'okutukuzibwa, n'enkomerero bulamu obutaggwaawo.
23 Kubanga empeera y'ekibi kwe kufa; naye ekirabo kya Katonda bwe bulamu obutaggwaavo mu Kristo Yesu Mukama waffe.


text:
Wabula akiddukanya Sarah Kizito Nyakana n’atabuka ng’agamba nti okuggyako nga bamuliyiridde byonna by’ataddeko.
Sarah Kizito eyabadde ne bba Godfray Nyakana (eyali Meeya wa Kampala Central), waliwo eyababbiddeko nti KCCA egenda kumenya ne bakeera ne balinda.
Baabadde bakyalinda aba KCCA ate kwe kulaba abakozi b’ekitongole ky’amazzi n’emidumu gya kazambi nga bagezaako okupima, ne babatabukira ne babivaako.
Oluvannyuma bakansala abatuula ku kakiiko akakola emirimu baayitiddwa.
Baabadde bawagira Muky. Nyakana nnannyini kkampuni ya Nalongo Estates Ltd KCCA gye yakwasa ogw’okuddukanya ekifo kino.
Ssentebe w’akakiiko kano Abubaker Kawalya yatabuse n’ategeeza nti ensonga za Centenary Park zivudde wala nga zirimu okusika omuguwa.
“ Twaziyingiramu ng’olukiiko olufuga Kampala ne tusalawo nti Sarah Kizito tagobwa era KCCA emwongere endagaano.
Kyokka tubadde twakasalawo ate kati tuwulira nti bamugoba. Kino tetusobola kukkikiriza era bwe kikolebwa, agenda kututwala mu kkooti tuddemu tumuliyirire bukadde nga bwe twakola,” Kawalya bwe yagambye.
Yabadde ne ssentebe w’akakiiko akakola ku mateeka Bruhan Byaruhanga eyategeezezza nti KCCA eteekwa okugoberera amateeka okwewala okuddamu okugitwala mu kkooti nga ku lutalo olwaliwo.
Omwogezi wa KCCA, Peter Kaujju yagambye nti endagaano ya kkampuni ya Nalongo Estates Ltd yaggwaako dda era ateekwa okukkiriza pulojekiti za Gavumenti okukolebwa era tebagenda kumuliyirira.
Yategeezezza nti Sarah Kizito yaweebwa omukisa n’addukanya ekifo ekyo era ekiseera kye kyaggwaako dda.
“Ekifo twakyeddiza era tusaba akkirize abazimba emidumu gy’amazzi N’oluguudo okutandika okukola. Wabula Sarah Kizito eyabadde omukambwe yategeezezza nti KCCA terina bwenkanya.
“Baagala bamenye ebintu byange nga tebansasudde wadde ennusu. Nakozesa ssente nnyingi okukulaakulanya ekifo kino ekyali enfo y’abamenyi b’amateeka. Emiddumu gisobola bulungi okutambulira mu kibangirizi ky’oluguudo kye twalekawo kyokka bo bagamba nti baagala kuyisa wakati mu bizimbe byange,” Kizito bwe yagambye.
Yannyonnyodde nti bwe baba bateesa bamugamba kukozesaako kitundu kitono kyokka KCCA bw’emuwandiikira ebbaluwa essaamu poloti zonna okutudde Centenary Park.
Yagambye nti batwaliramu n’ettaka lye kw’alina ebyapa era okutudde n’ebizimbe bye.
Sarah Kizito yagambye nti KCCA yafulumizza ekifaananyi ekisiige ekipya ekiraga nti bagenda kumenya ekitundu ku kizimbe kye ky’alinako liizi ya myaka 99 kyokka eby’abalala ebiri ddala mu kkubo mu kitundu kye kimu tebyogerwako.


text:
OLW’OKUBA omugoba wa takisi yabadde atamidde kondakita olwamugambye nti ayimirire omusaabaze aveemu yawulidde ng’amugamba yongeeza sipiidi okukakkana...
EMMOTOKA y’abawagizi ba Bobi Wine egudde e Manyangwa, abantu basatu ne bawanukako ne bagwa.
RDC wa Wakiso, Ian Kyeyune asanze akaseera akazibu omulamuzi w’akakiiko akassibwawo okunoonyereza ku mivuyo gy’ensonga z’ettaka bwe yabadde amukunya.
BULI eyabadde akuba eriiso lye ku mulambo gwe ng’ayogera kimu, Jamira bakusse bubi.
MINISITA wa guno na guli, Haji Abdul Nadduli asabye Abasiraamu bakomye okulowooleza mu kubuulira abaana b’Abakristaayo enjiri wabula balinnyise omuwendo...
OMUSAJJA ow’emyaka 45 akwatiddwa poliisi e Kabowa ng’agambibwa okusobya ku mwana ow’emyaka mwenda.
OMUTENDESI wa She Cranes ttiimu y’eggwanga Vincent Kiwanuka mumativu n’enteekateeka za ttiimu eno nga yeetegekera okuzannya mu mpaka za African Netball...
ABADDE ssentebe w’ekyalo Nagangabo mu ggombolola y’e Kyazanga mu disitulikiti ey’e Lwengo, Abuduh Bakunda amaamuddwa ku ntebe lwa kukozesa bubi sitampu...
OLUVANNYUMA lw’abadde kandideeti wa DP, Lillian Kamoome, okulangirira nga bw’asazeewo okwegatta ku Kantinti, abawagizi ba DP abalala nabo batandise okunoonya...
Robert Kyagulanyi Ssentamu (Bobi Wine) ayongedde amaanyi mu kutambula nju ku nju ng’asaba abalonzi obuwagizi ku kifo kya Kyaddondo East.
06 Jul 2017
06 Jul 2017
06 Jul 2017
06 Jul 2017
06 Jul 2017